text:
KRALENDIJK – Ayera tabata turno pa Santu Sakrifisio di misa na parokia La Bírgen di Coromoto despues ku djaluna tabata na parokia San Bernardo. Un selebrashon spesial kaminda mas ku 30 pader tabata presente. E padernan ta na Boneiru relashoná ku konferensia di klero Diósesis Willemstad 2019. Padernan enkabesá pa sirbidónan di misa a drenta misa den proseshon. Misa tabata kan kan di hende i pader, manera Pader Alphonsus Baak ta bisa. Predikashi tabata na enkargo di Obispu Luis Secco durante Santu Sakrifisio di misa. El a menshoná entre otro di lekturanan ku ta papia di e tempu di awor. “Dios a mustra su grandesa, i awendia nos tin ku pidi señor, kon nos tin ku mustra loke Dios a krea i stima otro i forma un famia.
Si bo trata e kurpa malu, naturalesa trempan ta kobra. Papa a bisa, si bo kambia direkshon di un riu, momentu ku tin hopi yobida, e riu ta bai bèk e rumbo kustumbrá. Asina ta sosodé ku e ser humano. E ta desviá i na kaminda e ta pega, i bai bèk manera tabata na prinsipio. Hende mester resa sin kansa,”Obispo Secco a finalisá bisando.
Promé ku kantika final Pader Baak a dirigí algun palabra i a menshoná ku 5 aña pasa pader nan a topa den e parokia La Bírgen di Coromoto ku tabata yen di sker den muraya. “Ku hopi esfuerso di trabou duru, awor nos a drecha misa i mas. Parokianonan a pidi, nan ke kumpra entre otro rosario, krus i mas i a traha ‘Gift Shop’. E kas ku ami ta biba aden, a haña un kambio drástiko. Den 5 aña hopi kos a sosodé. Hopi ta pidi pa hasi e edifisio kaminda ta hasi misa mas grandi, pasobra nan no ke sinta pafó. Ami a bisa nan, pruebami un aña sigui bin misa tur djadumingu i lo kumpli ku e deseo. Erko tambe ta posibel, sinembargo gastu di koriente ta oumentá konsiderablemente, pader Baak a bisa. Misa tabata animá pa Kor Flor di Coromoto. Despues di e selebrashon di Santa Eukaristia ku tur pader, tabatin oportunidat pa kombersá ku padernan i saka potrèt.


c: text/html

text:
Diaranson mainta tambe a wordo trata e otro caso contra Benny. Aki ta unda cu recherchenan a haya cu el’a horta su propio fundacion, coy placa, pasa riba su cuenta. E ta wordo sospecha pa verduistering di 11 mil florin unda el’a paga su gastonan personal cune.
Segun Benny hopi biaha ela saca placa for di su saco, dus un voorschot, y despues mester a paga su mes un overheveling di e fundacion pa su cuenta priva. Esey pa OM ta verduistering.
Notabel ta cu anteriormente Benny a bisa cu e no sa nada di e cuenta di su funfacion. E no ta atende. Pero awor a bin sali na cla cu e mes a saca placa pasa pa su cuenta. Pues e ta contradici su mes, cu e sa bon bon tur cos di e cuenta di su fundacion.
Cu bo tin un fundacion, no ta nabo e derecho di mal usa e meta di fundacion. Si e meta ta pa genera placa pa haci campaña, anto bo mester tene bo mes na esey. Bo no por haya sponser di varios comerciante, djey saca e placa manda pa bo account priva y djey gasta e placa pa gastonan personal.
Loke ta sospecha Benny di dje, ta precis loke su colega ex minister Paul Croes tambe a wordo acusa. Tabata ricibi multiple sponser y tabata usa e placa pa tur sorto di gasto personal.
Nota: Un fundacion no ta instrumento di a wordo intenciona pa legalisa corupcion.

robotstxt: allowed

filter: keep


text:
Parlamentario Alvin Molina (MEP):
Semper tin espacio pa mehoracion. Lamentablemente tin departamento di gobierno cu e espacio ey ta hopi grandi, procesonan basico di duna servicio falta hopi pa wordo drecha. Den e caso di Oficina di Censo y Registro Civil (CENSO), nos tin cu admiti, si nos kier busca oportunidad pa mehoracion, nos tin cu busca pa detayes chikito. Si nos compara CENSO di antes cu e servicio cu ta wordo duna awendia na pueblo di Aruba, nos ta wak cu e procesonan general ta canando hopi bon. Esaki ta danki na e vision, strategia y plan di director di CENSO y su ekipo di maneho como tambe di esfuersonan di ambtenaar cu ta gosando di un liderazgo y maneho fuerte.
Pa nos grandinan un bishita na CENSO ta un rato sali di cas pa distrai y topa cu otro. No tur hende ta mes educa riba uzo di websites pa yega na documentonan oficial, algo sigur pa tene cuenta cune ora ta planea pa “digitalisering”. Implementacion di “digitalisering” mester bai den fase, pa tur hende por sigui tin acceso na servicio di gobierno na un manera cu nan ta sinti comodo cune. Pero gran parti di mundo, un gran parti di Aruba TA cla y TA desea pa por ricibi cierto documentonan na manera digital. Pa nan sigur mester sigui cu e proceso di “digitalisering” pa nan no mester para den rij mas pa un papel di 5 florin.
Censo Aruba ta un ehempel di bon servicio.


text:
Luna di november a drenta y Departamento di Mucha y Hoben (DMH) a ranca sali cu diferente presentacion inspirativo y educativo, poniendo enfasis y enfoke riba e luna cu ta promove y duna contenido real na; Derecho di Nos Mucha y Hoben na Aruba.
Dia 1 di november, lider di proyecto pa sector di enseñansa, Jullie-Ann Kraaijkamp Thode a haci un presentacion di Codigo di Proteccion (CdP) na e futuro maestronan di Aruba, di klas 2 y 3 di IPA. Codigo di Proteccion ta un di e articulonan di e Tratado Internacional di Derecho di Mucha, esta articulo 19, cu ta boga pa pais Aruba tin un sistema di proteccion y siguridad cu cada mucha y hoben tin derecho riba dje. E presentacion aki tabata posibel, danki na e iniciativa como peticion special di e team di docente di IPA; Darelyne Maduro, Marise Maduro y Gyseth Nuesch, cu ta mira e importancia pa e studiantenan tin conocemento di e contenido di e decreto nacional: Codigo di Proteccion. Tabatin participacion di alrededor di 30 studiante.
Banda di haya e conocemento di e contenido di Codigo di Proteccion, a percura pa brinda mas herment di conocemento tocante kico tur un maestro mester atende y tene cuenta cu ne den nan futuro profesion. E studiantenan a participa activamente y tabata lansa nan preguntanan critico, manera; ‘Kico ta e posibel peliger y/of menasa cu nan por encontra, na momento cu nan tin sospecho di abuso di mucha den klas.
E ambiente tabata uno habri, unda a logra comparti varios sugerencia facil y practico, tocante con por señala concretamente den e tipo di situacion di peliger y/of menasa. Tambe a duna sugerencia tocante algun tips practico, tocante con por atende y ehecuta combersacion mas desafiante cu e mayornan en cuestion.
Na final por a conclui cu e mainta tabata uno sumamente exitoso y cu a habri caminda pa sigui traha hunto, na un contenido hopi mas concreto y duradero den e curiculo di IPA. Esaki ta netamente e pasonan necesario cu mester cuminsa pone, pa garantisa y salvaguardia conhuntamente e decreto nacional di Codigo di Proteccion, cu ta traha na un forma structural, uniforme y nacional riba prevencion di abuso y/of maltrato di mucha y hoben.


text:
Stichting Musica ta contento cu e prome anochi di Prefinals di Aruba Caiso & Soca Monarch 2023 a ranca sali! Dedica na nos baluarte nacional y un tremendo sostenedor di e festival, Ruben Garcia (dfm), e prome anochi a tuma lugar den su bario!
Na Centro di Bario Dakota, publico presente a goza di e siguiente presentacionnan:
ZETA BAND cu e Caiso di Mighty Tattoo: I Had Enough (compositor: Richard Quant / areglista: Markkeys Maduro). Y e Soca di Mighty Tattoo: Don’t Mess With the Black Man (compositor: Richard Quant & Dolfi Richardson / areglista: Dolfi Richardson).
TSUNAMI cu e Soca di Lady La Rouge: Activate (compositor: Randolph Berry / areglista: Hendry Tromp). E Soca di Freddy Rasta: Outside Again (compositor: Freddy Richardson / areglista: Freddy Richardson, Xavier Foster y Ashwin Brown). E Soca di Daddy Bass: Bacchanal Again (compositor: Randolph Berry / areglista: Hendry Tromp). Tambe e Caiso di Easy B: LISIA – Life Is Sweet In Aruba (compositor: Carl Roosberg Sr. / areglista: Samuel Jack), e Soca di Easy B: MMP – Mass Must Play (compositor: Bradley Vesprey / areglista: Hendry Tromp). y e Caiso di Galloway: Never Give Up (compositor: Carl Roosberg Sr. / areglista: Samuel Jack) y Soca di Galloway: Oxygen (compositor: Carl Roosberg / areglista: Wayne Spanner)
MELLOW cu e Soca di Ezzrraaa: Soca Line (compositor y areglista: Dolfi Richardson). CARIBBEAN BAND cu e Soca di Mighty Jaoul: Old Mass (compositor y areglista: Ralph Godet).
Stichting Musica semper ta trata pa cada artista y banda ricibi nan debido atencion den media. Pa e motibo aki, radio emisoranan y plataformanan di media lo ricibi e produccionnan di tur tres anochi di Prefinals, na mes momento. Mas cu claro, cada artista y banda tin e libertad pa haci promocion riba nan mes. Cada banda ta permiti pa por graba nan presentacion durante nan participacion riba nan mes cu permiso di e organizacion St. Musica. Sinembargo, e organisacion ta haya cu ta sumamente importante pa duna cada produccion un “fair airplay” y St. Musica lo distribui e material oficial “Live recording”, despues di e ultimo anochi di prefinal. E compania IQ Music Lab ta encarga pa tur grabacion di nos Pre Finals y Telearuba cu tur grabacion audiovisual.
Aruba ta cordialmente invita pa bin apoya y goza di e musica di N Fuzion, Sound and More, Suona, YX3M y Buleria, diasabra awor na Centro di Bario Playa Pabao. Tickets pa entrada ta disponibel na …. y tambe via Pay.aw pa solamente Afl 20,-. Cu un cushina y bar bon surti y hopi ambiente, den bario!
Stichting Musica ta gradici e musiconan cu ta participando na e festival y a mustra di ta hopi bon prepara. Tambe, un gradicimento na e partners di Aruba Caiso & Soca Monarch pa nan aporte: Setar, Aruba Bank y Balashi. Y e sosten di Telearuba, Elite Productions & Entertainment cu ta encarga cu e parti audiovisual di e festival.
Bishita e Facebook page di Stichting Musica pa potret y video di e prome anochi di Prefinals y mas informacion relata na Aruba Caiso & Soca Monarch 2023.


text:
MEXICO – Den fin di siman ku a kaba di pasa tabatin konfrontashon brutal entre gengnan kriminal na San Luis Río Colorado ku ta keda entre...
WASHINGTON – Durante Emmanuel Macron su gira na Merka a reuní ku Joe Biden i otro funshonarionan di alto rango na Merka i tambe ku e...
WASHINGTON – Antony Blinken sekretario di estado merikano a akusá gobiernu di Rusia di usa e temporada di aña aki ku ta hasi hopi friu komo...
TEGUCIGALPA – Midence Oquelí Martínez eks diputado Hondureño kende Merka tin algun tempu ta buskando pa trafikashon di droga i arma a keda detené den fin...
MOSKU – Outoridatnan di Rusia a rechasá e límite di preis di petrolio Ruso imponé pa paisnan oksidental ku ta apoya Ukrania i ta menasa di...
SAN SALVADOR – Den fin di siman ku a kaba di pasa tabatin un operashon na e munisipio ku yama Soyapando kaminda un total di 8.500...
CARACAS – Gabriela Jiménez minister enkargá ku e kartera di agrikultura i siensia na Venezuela a konfirmá ku gobiernu a deklará alerta sanitario na sinku estado...
PARIS – Elvire Arrighi direktor di Ofisina Sentral di Represhon di Trato di Serhumano na Fransia a konfirmá ku agentenan di Interpol den kordinashon ku agentenan...
E kampeon mundial peso pisa di Conseho Mundial di Bòkseo Tyson Fury despues di a gana di Dereck Chisora djasabra den Stadion di Tottenham na London...
Xander Bogaerts pelotero Arubano Agente Liber no a sera porta pa e Organisashon di Red Sox manera tin hende ta pretendé. Xander Bogaerts su deseo...


text:
E investigacion Avestrus ta den full swing. Landsrecherche a detene cinco sospechoso den e ultimo dos simannan aki relaciona cu e investigacion di posible delitonan di corupcion y otro hechonan castigable rond di otorgamento di terenonan di gobierno.
E sospechosonan aki ta envolvi na diferente manera den e investigacion. Dos di nan a wordo poni den libertad mientrastanto, pero nan ta keda sospechoso den e caso. Avestrus ta dirigi riba e pregunta si un of mas compania a sa di obtene (un opcion riba) derechonan di erfpacht di kavelnan di Pais Aruba a base incorecto durante e añanan 2009 te 2017.
E eventual rol cu un ex-minister a hunga den esaki tambe ta wordo investiga. No ta exclui cu lo bin mas detencion.


text:
Kombatimentu di desaster
Entidat Públiko Boneiru tin un tim di kombatimentu di kalamidat ku ta kombatí e konsekuensianan di un krísis òf kalamidat. E tim ta kordiná ku diferente instansia i servisio kiko tin ku pasa ora ku tin peliger durante òf despues di un kalamidat.
Entidat Públiko Boneiru ta prepará shèlter pa hende ku no ta seif den nan propio kas. Banda di esei Entidat Públiko Boneiru ta sòru pa komunidat boneriano haña tur informashon nesesario. Den kaso di un orkan, tormenta tropikal òf kalamidat Entidat Públiko Boneiru ta bati alarma serka e poblashon tokante seriedat di esaki.
E struktura prinsipal di e tim di kombatimentu di desaster ta konsistí di siguiente partinan
1. Komando Sitio di insidente (CoPI)
2. Konsulta di kordinashon di kordinadónan di gruponan di ESF
3. Tim di Maneho Insular (EBT)
Komando Sitio di insidente (CoPI)
Un CoPI ta enkargá ku guia operashonal na sitio di e insidente. Nan ta sinkronisá ku otro partidonan enbolbí i nan ta duna konseho na e Tim di Maneho Insular.
E CoPI ta konsití di:
1. Lider di CoPI
2. Ofisial di Servisio di Kuerpo di Bombero (kolumna kòrá)
3. Ofisial di Servisio Médiko (kolumna blanku)
4. Ofisial di Servisio di Polis i/òf Koninklijke Marechaussee (kolumna blou)
5. Ofisial di Servisio di Kuido di Poblashon (kolumna oraño)
6. Konsehero di komunikashon CoPI
7. Mènedjer di informashon
8. Notulista
Konsulta di kordinashon di kordinadónan di gruponan
ESF ta para pa Emergency support Functions i nan ta formá for di diferente organisashon ku ta traha huntu pa mitigá e konsekuensianan di un krísis òf kalamidat. E konsulta di kordinashon ta duna guia na e diferente gruponan di ESF.
Por distinguí e ESF-nan komo lo siguiente:
ESF 1: Awa i Energia
ESF 2: Telecommunikashon
ESF 3: Trabou Públiko i Transporte
ESF 4: Siguridat, reskate i supstansia peligroso (kolumna kòrá)
ESF 5: Òrden públiko (kolumna blou)
ESF 6: Ayudo médiko i kuido di salú (kolumna blanku)
ESF 7: Evakuashon i akohida ESF 8: Informashon públiko
ESF 9: Asuntunan gubernamental i sosten
Segun nesesidat e presidente por amplia e konsulta di kordinadó ku partnernan di krísis interno i/òf eksterno
Tim di maneho insular (EBT)
E Tim di Maneho Insular ta duna sosten na gezaghèber pa loka ta trata ehekushon di e mando supremo ku gezaghèber tin den kaso di un kalamidat. E miembronan di tim ta aktua komo konsehero di gezaghèber. E Tim di Maneho Insular ta enfoká riba aspektonan gubernamental. E aspektonan operashonal ta keda pa CoPI i e gruponan di ESF.
E tim di maneho insular ta konsistí di:
1. Gezaghèber, presidente di e Tim di Maneho Insular
2. Presidente tékniko (opshonal)
3. Konsehero gubernamental
4. Konsehero stratégiko Kuerpo di Bombero (kolumna kòrá)
5. Konsehero stratégiko Kuido di Salú (kolumna oraño)
6. Konsehero stratégiko Médiko (kolumna blanku)
7. Konsehero stratégiko Polis i/òf Koninklijke Marechaussee (kolumna blou)
8. Konsehero stratégiko Komunikashon
9. Kordinadó di informashon
10. Notulista
Segun nesesidat gezaghèber por amplia e Tim di Maneho Insular ku partnernan di krísis interno òf eksterno.


text:
Dialuna anochi a drenta informe di uin atraco arma na un apartament na Paramira, meora a dirigi varios patruya na e sitio. Na yegada di e patruya a bin constata cu aki ta trata di un atraco cometi pa 3 persona cara tapa cu arma di candela y cuchiu. Na lo a bandona e sitio y polis a cuminsa un buskeda extenso te encontra e vehiculo den Modanza.
CUERPO POLICIAL ARUBA TA INFORMA:
ATRACO NA UN APARTAMENTO NA PARAMIRA!!!
Dialuna anochi pa 9:25 central di polis ta wordo notifica cu un atraco a tuma lugar na un apartamento na Paramira. Na yegado di e prome patruya por a bin compronde cu 3 hende homber cara tapa habla spaño y cu un arma di candela y cuchiu lo a drenta e apartamento y mara e habitantenan .
Nan lo a bay cu mas cu afl 1000,- , joyas y dos cellular.
Nan lo a usa e auto para den e cura di e apartmento pa huy .
Ta trata di un Nissan March color cora kima numera A-51271.
Atraco Team , polis technico y slachtofferhulp a presenta na e sitio di e sucedido .
Un rato despues central di polis ta wordo notifica cu e auto nissan march a wordo encontra no altura di Modanza. E auto encuestion a wordo confisca. Unidadnan di polis riba caya ta enbusca di e sospechosonan di e atraco.
Cuerpo Policial ta haci un peticion es cu a wak algo of sa algo jama e tiplijn di polis cu ta 11141. Bo anonimidad ta wordo garantisa.


text:
Santa Rosa diaranson mainta durante un conferencia a informa cu despues di 2 aña cu no tabatin mercado Santa Rosa debi na e pandemia awor ta cla pa sali bek. Ta bay haci esaki parti patras no e custumber dilanti den e edificio of e parkeerplaats. Lo hacie unda ta mas parti fresco unda eynan lo organisa e mercado Santa Rosa, un 40 participacion cu lo t’ey diadomingo awor y ta un prijs cu ta pa tur cartera for di 8or di mainta te cu 1or merdia.
Ta bay tin cuminda criyoyo, pisca, carni fresco, fruta, berdura y cosnan dushi di custumber. E personanan cu ta conoci pa traha cu productonan di e.o aloe, jam cu of sin sucu tambe lo ta presente durante e mercado. 25 florin pa e participacion pa esnan cu kier participa den e mercado di Santa Rosa y hopi a inscribi pa participa.


text:
Kralendijk – Riba djaweps 27 di mei a tene un kontrol di konsumo di alkohòl riba Kaya Internashonal. Durante esaki a para shofùr di 91 outo I di 11 skuter, pa hasi un ‘blaastest’. Di e 102 shofùrnan, 4 mester a bai warda pa hasi e análisis di rosea.
Bo ta manehá bou di influensia di alkohòl? Bo por haña un but, un prohibishon (temporal) pa manehá, un kastigu di prizòn òf un kombinashon di e kastigunan aki. E kastigu ta dependé di e seriedat di e situashon. Bo ta enbolbí den un aksidente? E ora ei e chèns ku ta tèst bo pa uzo di alkohòl ta mas grandi ku durante di un kòntròl regular.
Lo sigui kontrolá regularmente riba konsumo di alkohòl den tráfiko.
Lesa tambe:
- Gobièrnu ta bai investigá kalidat di gasolin i disel na Kòrsou
- KLM Royal Dutch Airlines ta alargá su donashon di título na Máratòn di Kòrsou ku tres aña
- Hòmber ta fayesé despues di desgrasia ku propio outo
- Sindikato di Enseñansa Doen: hopi dosente agotá na Kòrsou
- Kòrsou ke yuda Sürnam ku eksplotashon di petroli i gas den futuro


text:
Efteling probablemente ophetivo di un atake di IS.
Parke di atrakshon Efteling posiblemente tabata ophetivo di un atake di Estado Islamita (IS). Na yüni polis a detené un muhé di Werkendam, ku ta simpatisá e grupo terorista. E muhé huntu ku otronan lo tabata planeá un atake terorista riba Efteling. For di investigashon a sali ku e muhé di 25 aña kier a biaha pa Siria i e intenshon tabata pa e kasa ku un kombatiente di IS. Esaki, segun BN DeStem. Sin embargo a detené i a haña mensahenan den su telefon di teroristanan ku tabata na kaminda di Ulanda i Bèlgika pa ehekutá e atakenan. E muhé tabatin kombersashon ku simpatisantenan pa un atake na Efteling. Den e mensahenan ta bisa : “Ulanda mester risibí un regalo ku parse loke a pasa na Paris i Bruselas”. Ministerio Públiko na Breda a konfirmá e detenshon. Ta sospecha e muhé ofisialmente di partisipá na un organisashon terorista ku intenshon di kometé aktonan terorista. Den un deklarashon, Efteling a bisa ku nan ta komprondé ku e notisia por kousa pániko, pero gobièrnu no a emití niun komunikado ku nan lo mester adaptá e nivel di seguridat.


text:
Siglo 17
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Siglo 17 (tambe siglo diesshete òf siglo XVII) ta kuminsá dia promé di yanüari 1601 i ta kaba dia 31 di desèmber 1700. E ta e di shete siglo di e dos milenio den kalènder gregoriano. E ta konosí komo e Siglo di Baroko.
Siglo 17 ta kai den e inisio di e período moderno na Oropa. Den e kontinente oropeo (ku su impakto kresiente riba mundu henter) e siglo ta karakterisá pa e movementu kultural baroko, e último parti di e siglo di oro di Spaña, e siglo di oro di Hulanda, i e gran siglo di Fransia, dominá pa Luis XIV, e revolushon sientífiko, e promé empresa publiko i korporashon multinashonal di Oost Indische Compagnie i segun algun historiadó, e krisis general.


text:
Algun dia pasa riba un mainta durante un control rutinario riba pasaheronan cu a jega abordo di e barconan crusero Monarch, Adventure of the Seas y Nieuw Amsterdam, na altura prome cu e main exit gate 3, un oficial di Aduana a nota un pareha ta hasi straño ora nan a mira e cacho di droga.
E oficial duanero a mira e pareha a bira bek bai direcion di un bari di sushi y e pasahero masculino a saca algo di e sako di su carson y tira esaki den e bari. Despues e pareha a cana direccion bek pa e exit gate 3. Durante control riba e pareha, e cacho di droga a duna un melding positivo.
Dos oficial di Aduana a wanta e pareha, mientras un otro duanero cu e cacho di droga a bai controla den e bari sushi y a haña un sakito cu yerbe parecido di marihuana y un sakito cu puiro blanco parecido di cocaina.
E pareha a wordo hiba den oficina di Douane Recherche pa mas investigacion. Durante control den un tas di man di e dama a haña un pipa cu ta wordo usa pa huma marihuana. E pareha a nenga cu nan a tira algo den e bari di sushi y cu nan no ta usa droga. Nan a bisa cu nan ta a bordo di e barco Adventure of the Seas. Oficialnan di Departamento di Aduana a pidi e pareha permiso pa controla den nan kamber y nan a bai di acuerdo.
Canando cu e pareha pa bai na e barco e pasahero masculino a admiti cu ela tira e droga den e bari y den su camber e tin un cantidad chikito di droga. Cu permiso di e Chief Security Officer e kamber di e pareha a wordo controla cu e cacho anti droga. E cacho anti droga a duna un melding riba un kashi. Den e kashi a hanja un kluis y den e kluis a haña 2 sakito cu yerba parecido di marihuana y un sakito cu puiro blanco parecido di cocaina. E puiro blanco y e yerbe a wordo getest cu a sali positivo pa cocaina y marihuana.
Despues di a confiska e droga, Departamento di Aduana a tuma contacto cu fiscal y fiscal a duna e pareha aki un multa di USD 150,00. E pareha a paga e multa y a wordo entrega bek na Chief Security Officer. E Chief Security Officer a baha e pareha for di e barco na Aruba.


text:
ORANJESTAD- 03 maart 2021. Diasabra awo dia 6 di maart lo ta un dia nacional di registracion pa vacunacion. Manera ya anuncia e prome vacunanan ta cabando mas lihe cu a antisipa, pero esaki sigur ta un hopi bon comienso pa Aruba. Como pais chikito nos ta riba caminda pa nos recuperacion entre paisnan grandi. Mas lihe nos vacuna mayoria persona den nos comunidad mas lihe nos lo limita y asta stop e virus di COVID di sigui plama.
Enespera di e siguiente 'batch' di vacuna cu ta yegando for di Hulanda den e siman di 8 di maart ta importante pa esnan cu ainda no a registra pa nan haci esaki, pa ora cu vacuna yega bo por haya bo invitacion pa bin vacuna.
Diasabra awo haci uzo di e dia pa yega na Centro Deportivo Betico Croes na St Cruz, club Den Bosco na Noort of Santa Teresta na San-Nicolas pa registra. Yuda bo mama, bo tata, tio y famia cu no tin smart phone pa nan registra. Orario lo ta di 8:30-11:30 y 2:30-5:30. Nos lo ta wardando comunidad pasobra hunto nos lo progresa.


text:
Durante su presentacion dialuna mainta, minister di finanzas a tuma oportunidad pa dirigi un atake amplio riba e lider di fraccion di AVP, Mike Eman como reaccion na un declaracion cu e politico a haci indicando cu gobierno tin surplus y pueblo tin deficit. Minister Xiomara Maduro a repasa argumentonan manera con Eman a redobla debe di Aruba, no lo por a maneha e pandemia mes bon cu MEP a hacie y cu ta sostene crimen organisa door di a apoya su colega Parlamentario Sevinger, involucra den caso Avestruz.
Segun Maduro, Mike Eman tin e pudor di bay bagatelisa un logro cu ta un presupuesto cu, despues di 15 aña, ta entrega na ora, contrario na tempo cu Eman tabata na mando. El a recorda con a entrega presupuesto 2014 pa 2’or di marduga. Esey, segun e titular di finanzas, ta un muestra di e falta di seriedad, ademas cu e tabata yena di post promemorie. “Ta esey ta e presupuesto cu a bira supervision financiero na 2015, esey ta e manera di goberna cu tabatin paso na momento cu bo ta bin trece presupuesto 2’or di marduga, ta ladron ta cana den e ora n’ey,” Maduro a expresa.
Riba esey, e mandatario a amplia cu basa riba e rapport di Banco Central di 2010, presidente di Banco Central a bisa: “Señor Eman, gobierno di Aruba ta trahando debe y deficit nunca antes bisto” y a splic’e pakico no mester traha debe asina, sinembargo Eman no a worry. “El a haci mescos cu Benny paso Benny ta su consehero. E no a give a damn. B’a compronde? E no a give a damn. Anto awo paso cu e no a give a damn, awe nos ta cu un debe redobla, anto nos ta na rudia,” e titular di finanzas a bisa den sala di parlamento.
Pa un relato mas amplio, lesa TREMPAN.


text:
Aruba Ports Authority N.V. (APA) a ricibihaya informacion oficial cu companianan crucero cu ta sali for di Merca voluntariamente ta suspende tur biahenan temporalmente riba peticion di Presidente Mericano Donald Trump. Lamentablemente esaki lo tin un impacto grandi pa APA y Aruba.
For di diabierna e notificacion oficial di cancelacionan a cuminsa drenta na APA y ta premira den curso di comienso di siman cu e otronan lo sigui drenta, entre nan Carnival, Royal Caribbean, Norwegian y MSC. E duracion di e suspension di nan operacion ta varia entre 30 pa 60 dia te awor y ta spera cu esaki por reanuda mas pronto cu ta possibelle.
Minister Dangui Oduber den un comentario duna a bisa “esaki ta un golpi fuerte y duro pa nos turismo pero nos por compronde perfectamente e decision aki. Nos economia ta wordo paraliza! Salud di nos hendenan ta bin na prome luga y p’esey tin comprension pa un decision asina aki.”
Pa Aruba esaki ta nifica cancelacion di varios bishita, sigur mas cu mita di e barconan cu ta yega Aruba ta di e tres companianan ya menciona. Gerencia di APA tambe tin comprension pa e medida aki tuma y ta reuniendo internamente y cu partnernan strategico riba e situacion.
Pa loke ta otro medidanan, den forma diario ta atende cu e tema di coronavirus, tanto cu su empleadonan como cu partnernan di e sector aki. Ta haciendo tur cos segun protocol di DVG y WHO pa sigura cu ta limita presencia di coronavirus na Aruba.
Gerencia ta dunando apoyo na tur medidanan tuma door di Gobierno pa sigura e bienestar di nos isla y tambe ta elgoia elogia tur departamento y instancianan cu ta trahando duro dia y nochi pa contene e virus aki. Manera minister Oduber a bisa “e crisis aki ta uno dificil cu nos tur hunto como pais mester bay deal cun’e. Ban nos tur yuda otro, ban cuida otro y ban mustra nos convivencia pa por sali di e crisis aki mas pronto cu ta posibelsibel,” Marc Figaroa, Managing Director di APA a comenta.


text: Diasabra mainta a drenta informe di un accidente cu hende herida dilanti di Ritz na Savaneta, mesora a dirigi tanto polis como ambulans na e sitio. Na yegada di e patruya a bin compornde cu e chauffeur di e pick-up a kita su atencion for di e trafico pa kita un musca cu a bin na su cara y e no a nota cu e auto su dilanti a para pa un otro auto mas dilanti baha for di caminda. Esaki a pone cu e chauffeur di e pick-up a purba brake pero ya tabata laat y toch a bay dal tras di e Nissan March den cual tabata tin 2 persona cu a resulta levemente herida. Na yegada di e ambulans nan a atende e 2 victimanan levemente herida na e sitio mes. Despues di e accidente e musca mes cu a ocasiona e accidente a bandona e sitio.


text:
Diasabra tin mas pisca fresco a yega Campeon Self Service. Pasa busca bo Chicheibi henter of corta, busca bo pisca
Cora henter conoci como Rondo di Plato, busca e Djampou corta na mochi cu pida cabes pa sopi den su saco. Tambe tin Brazie y Dorao “Mahi Mahi” na mochi den saco.
Habri bo diasabra cu e pisca fresco. Tambe bo por haya siboyo pica tempera pa saborea cu e pisca. Si bo ta desea un desayuno tambe tin. E pastechi cu kroket of hamburger cu ham and egg tey pa bo. Si bo kier pandushi cu driguidek fresco y cayente mainta, yega Campeon Self Service.


text:
EMBARASO Y PARTO DEN HARMONIA379829 Regular price Afl 35.00 Save Afl -35.00
PROLOGO PAKICO E BUKIAKI TOCANTE EMBARASO?
Embaraso ta un evento hopi intenso den bida di hende muhe. Fisicamente, hende muhe ta cambia masha hopi mes dor di e yiu cu ta crece den su barica. Ademas e ta cambia emoshonalmente tambe, pa un gran parti bou di influencia di cambio hormonal. En realidad, embaraso y parto ta evento completamente natural cu no tin nod'i siña. Sinembargo, como cu nos ta biba den un mundo asina leu di naturalesa y hayamento di yiu ta bira menos frecuente y na mesun momento e ta algo hopi special, nos ke sa mas di dje. Nos ke informa nos mes; nos ke sa tur cos cu tin di ber cu embaraso y parto. Ta parce, cu e ora ei ta sinti menos miedo (pa loke ta desconoci), specialmente durante parto. Esaki na su turno ta haci posibel pa reacshona na e momentonan necesario na un manera adecua y cu confiansa. Ta posibel pa compara un bon preparashon pa embaraso y parto cu e preparashon di atleta pa core un distancia largo.
Tur hende por core cierto distancia, pero esun cu a prepara bon p'e, por lo general ta gana y tin menos riesgo pa keda lesiona. Na mesun manera, parto por dura algun ora y por exigi hopi di e resistencia y perseverancia di e hende muhe. Preparashon p'esaki por ta hopi extenso, pero lo tin un efecto positivo riba calidad di e proceso di embaraso, e parto y e recupe-rashon despues di parto. Pues, intenshon di e buki aki ta, pa laga hende muhe compronde miho e procesonan cu ta tuma luga den su curpa durante embaraso y parto. Pero no solamente lo suministra informashon en cuanto desaroyo di e yiu den su barica y e manera cu su curpa ta adapta na e proceso, sino lo pone enfasis riba posibel manera pa contribui na un desaroyo sano di tanto e mama como e yiu.
Asina ta bira posibel, cu e hende muhe mes ta participa activamente na e proceso completo.Y manera a menshona caba, un participashon activo na e proceso completo di embaraso y parto, por contribui na un recuperashon mas rapido y completo. Mi ta spera cu e buki aki na un manera comprendibel. por contribui na esei.
Punto di salida di e buki aki ta cu embaraso no ta algo cu ta djis 'pasa' den bida di e hende muhe. No ta necesario pa acepta e consecuencianan di embaraso sin mas. Di un banda no tin sentido pa combati e consecuencianan natural di embaraso, por ehempel, dor di tuma dieta pa keda delega. Di otro banda ta hopi bon posibel pa compensa cierto efecto negativo pa medio di un adaptashon -hopi biaha temporal- di e stilo di bida. Asina ta cuminsa un proceso harmonioso di actua concientemente y asta anticipa e exigencianan nobo di e curpa. Esei ta conta tanto pa e embaraso completo como pa e parto, na cual por copera pa medio di control propio.


text:
Dean Rozier gaat niet meedoen aan de Statenverkiezingen op 19 oktober. Hij heeft besloten de politiek voorlopig te verlaten.
Rozier, voormalige fractieleider van de MFK, de partij van demissionair premier Gerrit Schotte, heeft na bijna twee jaar genoeg van de politiek. Hij is de regeringscoalitie, de oppositie, het parlement en de regering beu. Tijdens een persconferentie, geflankeerd door zijn familie, maakte hij zijn beslissing bekend.
Verantwoordelijkheid
Rozier laakt de partijpolitiek en de ruzies die de boventoon hebben gevoerd op het politieke toneel in de afgelopen 18 maanden. “Binnen de coalitie is er een gebrek aan cohesie en synchronisatie van de politieke idealen. Er is een constante behoefte aan machtsvertoon. Ik heb mijn verantwoordelijkheid genomen als fractieleider om mijn partij, de collega’s in de coalitie en het parlement en in de regering te wijzen op hun verantwoordelijkheid. Ze moeten regeren en wetten maken in plaats van te ruziën. Jammer genoeg kreeg ik geen steun.”
Tijdens de persconferentie gaf hij toe niet altijd achter de politieke beslissingen van de coalitie te hebben gestaan. Hij was ondermeer tegen de beslissing om gratis onderwijs in te voeren.
Hij betreurt het dat de MFK zijn plan om een zakenkabinet samen te stellen, niet steunde. Breken met zijn partij en het meenemen van zijn zetel was niet om een blok te vormen met andere partijen of om tot een andere coalitie te komen.
Gegijzelde
De parlementariër hoopt toch, dat net als hij twee jaar geleden, nieuwe mensen met ambities de politiek instappen om ‘bij te dragen aan de opbouw van een stevige en solide natie’. Rozier waarschuwt dat wie in de politiek instapt om zich te wreken of om zijn financiële positie te verbeteren ‘een gegijzelde’ wordt: “Het bemoeilijkt het nemen van beslissingen die nodig zijn voor het welzijn van het eiland en die in overeenstemming zijn met je geweten.”
Rozier sluit niet uit dat hij ooit weer de politiek in gaat. “Nu heb ik een bittere nasmaak van de politiek. Ik moet mezelf hervormen en hervinden. Als het zo ver is, hoop ik mensen te vinden met dezelfde visie als ik, die ik kan vertrouwen. Nu neem ik een pauze, daarna kom ik terug om mijn land te dienen.”
————————————————————–
“Mi ta bandoná polítika pa awor ku mi kara na laira” Mi a drenta polítika 2 aña pasa ku hopi ideal i animo pa traha na bienestar di nos Pais. Apesar di un trayektoria eksitoso den komersio, mi a disidí e tempu ei pa pone mi skoudernan bou di un movementu polítiko ku na primera bista, lo a nifiká un kambio polítiko pa mihó pa nos pueblo i nos pais. Sinembargo, desaroyonan polítiko i gubernamental ku ta bon konosí pa boso, a tresemi na tuma e desishonnan ku tambe ta bon konosí pa boso. Nos pais ta pasando den un periodo eksepshonal, kaminda problemanan ekonómiko, sosial, finansiero i di hustisia ta birando kada dia mas i mas serio. Problemanan di tal índole i gravedat ku nan ta eksigí di tantu e gobernante komo e parlamentario un dósis haltu di seriedat, prudensha i sensates pa resolvé esakinan pa nos pueblo. Pero kiko nos a mira último 18 lunanan? Politikeria i bringamentu ideológiko konstante entre esnan ku pueblo a skohe pa atendé su asuntunan. Tin un falta di sinkronisashon di e idealnan di e diferente partidonan ku ta forma koalishon. Tambe tabatin falta di koheshon y boluntat di no-toleransia pa kosnan robes i e nesesidat konstante di demostrá poder na momento ku ta toka akshon na bienestar di nos Pais. For di un prinsipio mi a asumí mi responsabilidat komo lider di frakshon pa konstantemente mustra mi koleganan di partido i di koalishon den gobernashon i den parlamento riba nan responsabilidat pa goberná en bes di bringa ku otro, legislá en bes di pleita konstantemente ku otro. Lamentablemente mi no a haña sosten serka mi koleganan, loke finalmente a obligámi tuma e pasonan ku mi a tuma. Despues di dianan largu di konsulta ku mi famia, mi konseheronan i sostenedónan polítiko, pero sigur ku mi propio konsenshi, mi a yega na e desishon pa no partisipá aktivamente den e kontienda elektoral di 19 di òktober próksimo. Esaki ni komo kandidato, ni tampoko komo aktivista di ningun organisashon polítiko. Un desishon ku den esensia ta nifiká lo mi no partisipá den ningun forma na e elekshon benidero. Mi ta konsiente di e konsekuensianan ku mi desishon tin pa e partido ku mi tabata pertenesé n’e. Sinembargo ma enfrentá partido ku mi análisis i desishon, i a pidinan pa sostené mi punto di bista i asina huntu mustra e Humildat di e partido. Lástimamente partido a skohe pa mantené e situashon aktual, i no pa bin ku un gabinete di transishon pa trese trankilidat den komunidat. E desishon ku mi a tuma na ningun momentu tabatin komo meta pa forma un otro koalishon. Prueba di esei ta e echo ku na ningun momentu mi a partisipá den reunionnan òf enkuentronan ku partidonan di oposishon pa forma bloke òf pa yega na mayoria den parlamentu pa forma otro koalishon. Manera ma indiká den mi karta, mi meta ta pa yega na un gabinete transitorio konsistiendo di ekspertonan independiente ku un sosten mas amplio posibel den Parlamento. Mi ta retirá pa awor for di polítika ku e deseo, pa meskos ku ami a hasi kasi dos aña pasa, kara nobo drenta polítika pa duna un aporte na konstrukshon di un nashon fuerte i sólido. Un mensahe na esnan ku ke drenta y aportá; “Realidat ta keda pa esnan ku drenta polítika pa venga òf drecha nan posishon finansiero lo bira rehen, komplikando nan posishon pa por tuma desishonnan basa riba nan konsenshi i na bienestar di nan Pais”. Ku Dios Todopoderoso bendishoná nos Pais semper ku Pas, Amor i Harmonia.
Dean M J Rozier


text:
\Diaranson den careda di 1 or marduga riba e caminda principal un auto a dal basta duro den cura di cas, e impacto aki a lanta full e bisiñanan di e caya banda di Club Aries for di soño. Nan ta topa cu un auto totalmente destrui riba caminda. A bay wak si tin hende y a topa cu un homber herida den e auto sinta na banda drechi di e vehiculo y a bati alarma.
Polisnan a yega di biaha y a cera caminda, a constata cu e vehiculo aki biniendo for di pabou chauffeur a perde control pa un of otro motibo bay na su man robes dal basta duro den e cura di cas y posiblemente te hasta bolter debi e auto a keda full machika. Personalnan di ambulance a haya ayudo di brandweer pa corta e porta di auto pa saca e victima pa e paramediconan atende cune. Ta trata di un conocido cantante, segun algun persona ta papia ey bou un otro vehiculo lo a dal esaki y bay. Esaki a pone cu specialista di polis mester a presenta pa haci nan investigacion pa determina kico a pasa.


text:
Ayera durante di dia Cuerpo Policial a manda diferente patruya den direccion KIA na unda cu probablemente algun prizonero lo a huy.
Polis a haci un buskeda den bisindario pa asina por captura e prizonero aki cua huy di KIA. Den mas o menos mey ora a drenta informacion di
Cuerpo Policial Aruba cu nan a caba di detene dos persona na un di e piernan di Valero.
Un di nan ta e sospechoso Jarod Harold Anthony Schwengle, nasi na Aruba dia 24 di januari 1985 cu tabata cera pa atraco y a haya un castigo di 15 a├▒a. E ta esun cu a huy. E otro detencion lo ta esun cu a yud’e huy for di KIA.
E caso ta te ainda bou investigacion.


text:
Oranjestad, 5 di November , 2020 - Awe Corte den Prome instancia a dicta cu Gobierno di Aruba tabata tin bon hustificacion pa a reestablece e Toque de Queda (‘avondklok’) na augustus ultimo.
Corte a considera entre otro cu Gobierno tin un margen hopi grandi di discrecion (‘margin of appreciation’) ora ta trata di escogencia di medidanan cu ta necesario den cuadro di e interes general, specialmente ora cu ta trata di medidanan preventivo riba tereno di Salubidad. E escogencia di Gobierno ademas ta wordo sosteni considerando e desaroyonan internacional, caminda e maneho den otro paisnan no ta desvia mucho di e esun na Aruba. Tin paisnan cu hasta a bay un poco mas leuw den nan maneho compara cu Aruba. Considerando tur e circumstancianan aki Corte ta haya cu Gobierno di Aruba por a dicidi pa reintroduci e medida di Toque de Queda y cu esaki pues ta un medida proporcional.


text:
E amor di Queen Elizabeth pa su esposo durante 73 aña, Prins Philip, a ser honra ora mundo a uni pa duna respet na e defunto monarca awe. Ora cu e caha a sali, e tabata decora den Royal Standard, riba cual a coloca e Imperial State Crown, orb y scepter, como un corona di flor escogi pa King Charles III.
E corona di flor a inclui e flornan y foliage corta di e hardinnan di Buckingham Palace, Clarence House y Highgrove House. E corona di flor eligi pa King Charles III tabatin e flornan di rosemary y tambe myrtle, cu ta simbolisa un matrimonio feliz. Rosemary a ser inclui como un recuerdo y myrtle, ta como e simbolo di un matrimonio feliz. Esaki a wordo corta di un mata cu a ser cultiva for di un taki di myrtle di e bouquet di bruid di e Reina na 1947.
English oak cu ta simbolisa e forsa di amor, tabata presente hunto cu e fragancia di pelargonios: rosa, hydrangea, sedum, dahlias y scabious den e tononan oro, ros y burgundy, cu toke di blanco pa pas cu e Standard Real. Como refleho di e compromiso di Charles cu medio ambiente, e corona a ser elabora di forma sostenibel, den un nest di moss Ingles y e ramanan di oak y sin e uzo di e foam floral.
Mas di 2.000 persona, incluyendo e lidernan mundial y e miembronan di realesa cu a bin for di exterior, a mira con tabata transporta e caha den e mesun gang cu e monarca defunto a cana pa e casa cu Prince Philip casi 76 aña pasa.


text:
ORANJESTAD- Temporada di Pasco ta acercando. Departamento di Aduana Aruba ta pidi comunidad di Aruba pa tene cuenta cu nos orarionan di oficina:
- Diabierna 23 di december 2022 e oficinanan di Aduana lo ta cera en conexion cu ATV dag obligatorio di gobierno. Tur servicio pa clientenan y publico en general lo reanuda riba diamars 27 december 2022.
- Diabierna 30 di december 2022 e oficinanan di Aduana lo ta cera en conexion cu ATV dag obligatorio di gobierno. Tur servicio pa clientenan y publico en general lo reanuda riba diamars 3 di januari 2023.
Departamento di Aduana ta haci un suplica na tur su clientenan pa tene cuenta cu e anuncio aki y percura pidi pa servicio di Douana na tempo pa asina evita cualkier inconveniencia.
Pa cualkier informacion por bishita nos website www.douane.aw y Facebook page, yama nos na 523-8888, of manda nos un email na info@douane.aw.


text:
Un di e peso financiero grandi cu un compania tin, ta e salario di su empleadonan. E situacion financiero economico cu nos ta den actualmente, tin influencia cu empleadonan cu solicita pa un empleo no tur ora ta haya 40 ora di trabou pa siman. E orario di trabou semanal cu cierto companianan ta ofrese ta mayoria di biaha entre 25 pa 35 ora. E grupo di empleadonan cu ta traha menos di 40 ora pa siman ta wordo yama “part timers”. Como cu consumidornan a bin ta hasi compras cuateloso, ta crea e situacion cu benta na companianan a bira menos. Menos benta ta menos entrada, cual cu ta guia e companianan pa tuma part timers den servicio. E motibo cu companianan a bin ta tuma e decision aki, ta pa nan ta mas sigur di por lo menos break- even pa luna y no bay core cu perdida.
Actualmente e salario minimo ta Afl 1.719,54 mensual, Afl 401,- semanal. Despues cu un empleado cumpli cu su premienan (esta AOV, AZV y pension general) y ricibi reparatietoeslag, e persona ta bin cu ne mensual mas of menos Afl. 1.650,- netto den su man. Den comunicado di CBS di mei 2017 a bin dilanti cu e bestaansminimum (costo di bida mensual) pa un persona adulto ta Afl 2.056,-. A base di e bestaansminimum y e salario minimo, por mira cu tin un diferencia di mas of menos Afl 406,- mensual pa un persona adulto por cumpli cu tur su debernan. Pa un persona adulto y cu un yui, e diferencia entre salario minimo y bestaansminimum lo ta mas grandi.
Un empleado cu ta gana salario minimo y ta traha 40 ora pa siman, ta gana un suma di Afl 10,- pa ora. Como cu un part timer ta traha entre 25 pa 35 ora di trabou semanal y cu un suma di Afl 10,- pa ora, su salario mensual lo ta:
E salario mensual di un part timer sin kita premienan cu nan mester cumpli cu nan.
Apesar cu un part-timer no ta haya un salario minimo mensual, e persona aki no ta bin na remarke pa haya e reparatietoeslag. Pa un empleado haya reparatietoeslag riba su salario, e mester tin un salario minimo di Afl. 1.636,69 mensual. E situacion menciona ta hasi e diferencia entre salario di un part timer y bestaansminimum mas grandi. E diferencia entre “salario minimo / salario di part timer” y bestaansminimum, tin su influencia negativo riba e calidad di bida. Tanto economico y socialmente. E diferencia entre “salario minimo / salario di part timer” y bestaansminimum, ta obliga cuidadanonan (cu salario minimo / part timer) di traha mas cu un trabou pa nan por cubri cu nan debernan. Y si e situacion presenta cu nan no por haya un otro empleo pa traha extra, ta ki otro ta di spera? Door di tin cu traha mas ora di trabou, ta hasi cu nan tin menos ora pa nan yui(nan). Menos ora cu nan yui ta menos comunicacion y supervision pa nan yui. Door di “no tin / menos” comunicacion y supervision pa e hoben, como mayor bo no tin informacion di con e formacion di bo yui ta desaroya. Bo no sa:
- cu ken e ta anda;
- kico e ta hasi;
- kico ta pasa cu ne.
E falta di comunicacion y supervision tin su efecto negativo pa su formacion social y e confiansa entre mayor y yui. Un hoben cu ta bin ta desaroya den un ambiente cu falta di comunicacion y supervision, ta un hoben vulnerabel pa cay den e caminda robes. Esey ta hasi cu e situacion financiero economico ta comberti den problema social y den criminalidad, unda cu pueblo engeneral lo sinti e efecto.
Pa por brinda miho calidad di bida pa sania e situacion cu mester traha mas cu un trabou, mester introduci mas pilarnan economico. Dos pilar economico cu POR lo introduci ta:
- expande turismo pa medio di fast ferry entre e islanan Aruba, Boneiro y Corsou;
- Fourth Industrial Revolution.
Pa medio di mas pilar economico ta bay tin mas empleo cu miho salario. Door di tin mas cuidadano cu miho salario ta hasi cu e benta na companianan lo mehora. Na mesun momento gobierno ta bay tin mas entreda pa medio di impuestonan cu empleado y companianan mester cumpli cu nan. Locual cu ta e parti financiero, POR lo reforma e impuesto di directo pa indirecto. Reforma di impuesto directo pa indirecto ta un base mas amplio y husto, den e sentido cu esnan cu awe no ta contrubui lo cuminsa contrubui. E combinacion entre reforma fiscal y miho economia, ta crea un miho situacion financiero. Door di un miho situacion financiero, tin e oportunidad pa brinda un aumento di e salario minimo y cuminsa traha riba e diferencia mensual entre e salario minimo y bestaansminimum.
Pa evita cu hobennan ta keda keda sin supervision lo introduci un programa di enseñansa despues di ora di scol cu lo sostene e curiculo basico. Cual cu lo tin influencia positivo den e formacion di e hobennan, y ta limita e oprtunidad pa tuma e caminda robes.


text:
E play-off semi final di Vòli a ranka sali ajera den Sala Errol Rooi
E play-off semi final di Vòli a ranka sali ajera den Sala Errol Rooi ku 2 wega den klase A Femenino, Shuatanari ku a klasifika #1 a enfrenta Watakeli ku a keda na di 4 luga i Shuatanari ta gana e partido aki 2-0 i ta pika dilanti den e seri aki ku ta miho di 3 ku parsial (25-11 , 25-21)
Den e di dos wega di ajera Stakamahakchi ku a klasifika # 2 a enfrenta Hurricane ku a klasifika na puesto #3 i tabata Hurricane ku a bai ku e viktoria importante aki 2-1 poniendo Stakamahakchi mes ora lomba kant’i muraja. Parsialnan 25-21,12-25 i 15-13 .
E partido aki tabata sumamente emoshonante. E seri aki ta kontinua dialuna 12 di Maart. awe e seri semifinal di maskulino A ta start ora ku e #1 Watakeli enfrenta e ekipo #4 ku ta Titus i Green Tiger klasifika #2 lo enfrenta Stakamahakchi klasifika na puesto 3. .E enkuentro nan aki lo start 19.45 den sala Errol Rooi.
Potret: sr. Jacinto de Jesus


text:
ORANJESTAD – Proyectonan manera Green Corridor y Watty Vos Boulevard a wordo crea cu dos meta, pa mehora e producto Aruba en general y pa crea trabou pa nos hendenan cu alabes lo trece cune un desaroyo economico. Esaki ta loke cu Minister di Infrastructura Benny Sevinger a trece dilanti den conferencia di prensa dialuna mainta.
Watty Vos Boulevard (WVB) ta hopi importante pa pais Aruba y pa creacion di cupo di trabou. “E ta bay ta e backbone entre San Nicolas, Oranjestad y sector hotelero. WVB no ta simplemente un caminda pa transporta auto, e ta mucho mas cu esey. Awor tin un congestion dilanti BSK unda cu tur e autonan cu ta bay direccion di hotel mester pasa, prueba cu e proyecto di WVB no mester a bini awe pero 30 aña pasa caba,” Sevinger a bisa. El a splica cu e caminda ta conoci como Ringweg 3, y ta sali for di aeropuerto, bay pa Meiveld, pasa den Sero Patrishi, Bushiri y yega na e conexion di Sasaki pa bay direccion di hotelnan.
Si mira e descripcion duna, no por bisa otro cu esaki ta e proyecto di mas grandi cu Aruba a conoce. E ta encera, e mandatario a splica, renobacion di diferente caretera, entre otro Sasaki cu lo wordo renoba completamente te cu Superfood bay abou te na Blvd bieu. E boulevard bieu ta wordo transforma den Linear Park fasenan 4, 5 y 6. Esaki ta conecta riba esunnan cu ta cuminsa for di aeropuerto, pasa haf bieu y yega Bushiri y despues di e conexion, Linear Park ta bay yega te na RIU.
E WVB tambe ta conecta Oranjestad cu Noord, cu ta nifica cu full e caya di santana di Playa te na MFA Noord ta bay wordo renoba y ambos banda di caminda tin espacio pa cana, pa core bicicleta, matanan ta wordo planta y espacio pa staciona. Un parti importante di dje ta e conexion di fiestpadnan cu lo cuminsa for di San Nicolas y ta yega te na El Faro na final.
Na ambos banda di caminda, terenonan di Gobierno cu lo bay bira disponibel lo wordo desaroya den forma comercial y pa vivienda. “E no ta djis un proyecto unda cu un caminda ta bay wordo construi, pero ta bay ta un caminda cu ta nifica e ‘backbone’ di infrastructura di nos pais cu mester a bini hopi tempo pasa, lo trece siguridad, desaroyo economico, trabou y mehoracion calidad di bida pa tur ciudadano di Aruba.”
Riba Watty Vos Boulevard ta wordo construi na diferente punto rotondenan nobo, en total 10, y algun Fly-over (camindanan cu ta pasa over di otro), conexion entre WVB y e barionan existente. Un plan di mobilisacion total pa descongestiona e trafico riba Boulevard. “Esaki ta e meta di WVB cu a bay den destaho publico den cual a participa diferente consorcio y a wordo gana pa Moto-Engil,” e mandatario a bisa.


text:
ORANJESTAD,Aruba
Abogadonan den Corte a cuestiona e hecho cu autoridadnan a viola tratadonan internacional ora cu a intercepta un barkito cu droga panort di Aruba. Pero e argumento aki a wordo desbarata door di Hues y Corte.
Keillar Hernandez Olaya; Juli Diaz Morales; Gerli Larrada Martinez y Andri Rivas Guanipa a perde tur speransa ora cu a scucha Hues splica nan cu e argumento ey no ta valido. Nan a wordo acusa di tabatin 430 kilo di cocaína den nan poder pa “door voer”.
Loke a pasa e dia ey ta cu nan boto tabata den awa teritorial Venezolano. Y segun e Abogadonan, pa e motibo aki Aruba no tabatin autoridad pa rista of detene nan. Consecuentemente Kustwacht a actua ilegal.
Hues a splica cu den e dossier ta aparece cu durante patruya nan a detecta riba nan sistema un boto poco sospechoso cu tabata nabega panort di e islanan ABC. Nan a keda vigil’e un rato y a constata cu e tabata bayendo direccion di Aruba. E momento ey a cuminsa cu e procedura pa control di e boto. Personal di Kustwacht a constata cu e boto ta “staatloos” pa motibo cu e no tabatin un bandera ta bula manera ley ta exigi y a constata cu e no tin number di registracion tampoco. A cuminsa tuma contacto cu e nave, pero no a haya reaccion. Despues di varios intento, a dicidi di abordo e boto. A base di esaki, y analisando e diferente Tratadonan internacional, Hues a bisa, Aruba tin tur autoridad pa intercepta e boto.
Den e boto a haya un cargamento grandi di droga.
E argumento di dos di e acusadonan, cu nan tabata bou menasa, tampoco tabata un argumento acepta pa Corte. Pa Hues ta imposibel pa kere cu un cargamento asina grandi di mas cu 400 kilo cu un balor di miyones ta wordo poni sin mas den man di personanan cu e doño no conoce. Un cargamento similar confisca na Rusia aña pasa tabatin un balor di 50 miyon dollar. Esaki pasobra e dosnan aki a bisa cu nan no tabata sa kico tin abordo di e boto cu nan mester a transporta. A bin realisa cu ta trata di droga ora cu hombernan a cuminsa hiba e droga abordo cu personanan arma para tur rond. Na e momentonan ey, segun Hernandez y Larrada, nan kier a hala atras, pero nan a wordo menasa cu arma di candela. E storia aki Hues no a acepta. “E cargamento ta demasiado valioso pa lague den man di personanan desconoci,” el a bisa e acusadonan.
Teniendo cuenta cu e cantidad grandi aki, Hues a dicidi di bay di acuerdo cu e castigo demanda door di Ministerio Publico, esta seis aña incondicional.


text:
ORANJESTAD,Aruba
Dia 15 di maart 2020 ta dia Mundial di Derechonan di Consumidor.
E aña aki e tema ta trata: “e consumidor sostenibel”.
Ariba e dia aki organisacionan di consumidornan rond di mundo, den
cordinacion cu Consumers International, ta reuni pa haci peticion pa
cambionan global y duradero pa evita colapso ambiental resaltando e
proteccion y empoderamiento di e consumidor rond mundo.
Considerando cu actualmente nos ta encontrando un crisis ambiental,
causando e.o. cambio climatico y perdida di biodiversidad, ta urgi
medidanan drastico pa aborda e crisis mundial aki.
Den e cuadro aki lo destaca e cambionan cu e consumidor por haci y cu
gobierno y companianan mester ehecuta pa por haci sostenibilidad un
opcion mas fasil pa e consumidornan.
E crisis cu nos ta enfrentando ta asina urgente cu nos tur tin cu uni y
tuma nos responsabilidad pa por resolve.
E demanda di producto sostenibel ta aumentando, especialmente entre
consumidornan mas hoben. E campaña ta enfoca particularmente ariba
hobennan, mirando e activismo den e generacion encuanto e tema.
E decada aki ta nos ultimo oportunidad pa limita calentamiento global.
Pa logra esaki nos mester reduci emision di gasnan di efecto
invernadero (GEI), desperdicio y haci uso di recurso di tur sector.
Un forma pa logra esaki ta haciendo cu e manera di produci y consumi
ta mas sostenibel. Pa e consumidor e consumo sostenibel ta trata di
haci mas cu lo menos, por ehempel, cambia pa productonan
energeticamente eficiente, intercambia alimento, huur of cumpra cosnan
segunda mano y tambe uso conciente di awa, coriente of combustible.
For di un estudio global por conclui cu 66% di consumidornan ta bisa cu
nan ta dispuesto pa paga mas pa productonan sostenibel, pero locual ta
limitanan ta barrera nan manera e prijs, disponibilidad y falta di
informacion.
E consumidor tin un papel hopi importante den e cuadro di
sostenibilidad, sinembargo nan no por logra e meta aki nan so.
Ta urgi Gobierno y companianan tambe pa actua pa crea cadena di
suministro mas sostenibel, eliminando desperdicio y ineficiencianan den
produccion prome cu e productonan yega na tiendanan, creando e
posibilidad pa reciclahe y asegurando cu e consumidornan haya e
informacion necesario pa por tuma decisionan responsabel.
Gobierno y companianan tambe tin cu demostra liderazgo internacional
mediante establecimiento y conduccion di obhetivonan di ambicion pa
limita e calentamiento global promoviendo e sostenibilidad den
consumo.
Dienst Huur en- Consumentenzaken (DHC), cual departamento ta
resorta bow di Ministerio di Asuntonan Social y Labor ta e departamento
di gobierno encarga cu promocion di consumo responsabel, informando
consumidornan encuanto producto y servicionan.
Den cuadro di e tema y desaroyonan mundial, e vision di Gobierno y
tambe e metanan (Mundial) pa Desaroyo Sostenibel, e asina jama
“Sustainable Development Goals” (SDG’s) di Nacionnan Uni, meta SDG
12 cual ta trata sostenibilidad, pronto DHC lo conoce un structura nobo
pa asina por duna un sosten mas amplio y al dia na e consumidor
resaltando e proteccion y empoderamiento di e consumidor.


text:
ORANJESTAD – Un dia despues cu a raporta e caso tragico di e hoben Daniel Perez-Cujia di 24 cu a hoga den un piscina den fin di siman, e motibo exacto no ta conoci. Tin varios versionan ta circula, unda cu uno ta bisa cu tabata hunga e wega di ken ta keda mas largo bou di awa, mientras cu otro version a bisa cu e hoben a cay, dal su cabez y hoga den e piscina. Autoridad a confisca e curpa pa determina kico por a causa e morto di e hoben aki. NoticiaCla ta manda palabra di condolencia na famianan di e fayecido.
E CASO
Manera a raporta ayera caba, tabata ayera (diadomingo) mainta pa mas o menos 06.05 central di polis a wordo informa cu un persona lo a haya problema den un pool na un cas na Palm Beach y no ta duna señal di bida. Un rato despues melding a drenta for di hospital cu a trece un mucha homber cu no ta duna señal di bida y cu aparentemente a hoga den un pool. Mesora Central ta despacha un patruya di polis pa hospital y aki 06.42 Dokter Kuip a constata morto di Daniel Perez-Cujia, naci na Aruba di 24 aña di edad. Recherche di districto di Noord y Departamento Tecnico di Cuerpo Policial ( BFTO) tambe a presenta na hospital y tambe a bay na e cas na Palm Beach caminda cu e caso aki a sosode pa haci e interogacion y investigacion necesario. Departamento di slachtofferhulp tambe a presenta na hospital na unda a brinda yudansa y sosten na e famia di e fayecido.
ORANJESTAD - Un avion patruyero di Wardacosta Region Caribe Hulandes, a detecta riba laman grandi, paketenan ku probablemente droga den nan. Zr.Ms. Holland a manda su boto rapido di intercepcion hunto cu e helicopter a bordo di barco di Wardacosta Mericano, pa bai na e region pa buska e bultonan. Un total dimas o menos 5.000 kilo di droga a keda saca for di laman.
PALM BEACH - Awemainta pa mas o menos 1:25am Central di Polis a haya informacion cu tabata tin pelea cu a termina cu tiramento na altura di ex-Sand Bar situa na Palm Beach, Noord. Central di Polis a dirigi patruya cu maximo emergencia na e sitio.Na yegada di e patruya nan a haya un situacion caotico y mester a pidi refuerso di mas patruyanan policial. Patruyanan di Oranjestad, Santa Cruz, Noord, San Nicolas y RRT a bin duna nan colega un man.
MACUARIMA – E siman aki Cuerpo Policial Aruba a inaugural su website nobo, den un otro etapa pa sigui innova y cana hunto cu tecnologia moderno. Tabata pa hopi tempo KPA no tabata tin un website. Despues di a sinta hunto y trece algun concepto nobo conhuntamento cu altocomisario Sr. Ramon Arnhem a yega e momento pa lansa e website nobo di KPA.
WILLEMSTAD - Diasabra ultimo Wardacosta a ricibi un notifikashon di Wardakosta di Venezuela, ku un boto tabatin problema ku su motor. E boto tabata drif riba laman den e area di responsabilidat di Wardakosta Karibe Hulandes i e tres okupantenan di e boto tabatin nesesidat di yudansa agudo.
ORANJESTAD - Awenochi pa mas o menos 8:08pm, central di polis a haya informacion cu bisiñanan a tende un tiro y despues gritonan fuerte den vecindario di e tanki di Savaneta. Bisiñanan mes a bay tira un bista y a haya un homber cu herida di tiro. Central di Polis a despacha diferente unidad hunto cu ambulance cu maximo urgencia na e sitio di sucedido.
ORANJESTAD - Polis a informa dialuna marduga cu e chauffeur cu a causa e accidente hit & run fatal, ta deteni. Segun nan informacion, Departamento di trafico a sigui cu e investigacion di e accidente fatal cu a tuma lugar riba diadomingo mainta trempan. E investigadornan a haci un detencion relampago riba e mesun dia. A detene e chauffeur cu ta sospechoso di fam G. Di 24 aña di edad. E chauffeur aki ta detene pa articulo 4 lid 2 jo. articulo 40 lid 1-A y lid 2-A di Landsverordering Wegverkeer. E investigacion pa e caso lamentabel aki ta den pleno desaroyo pa departamento di trafico.


text:
Izaline Calister nombrá komo Ridder in de Orde van Oranje
El a risibí e premio akí for di man di Alkalde di Groningen, Peter den Oudsten na Stathùis di Groningen, residensia di Izaline. Calister ta distinguí su mes komo artista, pa motibu ku mediante su repertorio el a sa di pone un relashon entre muzik tradishonal di su isla natal Kòrsou i Jazz, ku influenshanan Afro- Karibeño, i semper kantá den Papiamentu. Ku esaki el a bira un embahador importante di e kultura kurasoleño na Hulanda i den eksterior. Riba Dia di Rei 2018 Izaline lo presentá ku Diggy Dex i Arnold Veerman, durante e bishita di famia real na Groningen. Esaki lo keda trasmití diréktamente na kanal NOP1 di 10.00 pa 13.00 or.
Izaline Calister a debutá ku su promé álbùm na 2000. Na 2009 el a risibí un ‘Edison’ pa su cd Speransa. Ku su último álbùm Rayo di Lus, Izaline ta sali pafó di su zona komfortabel, den su búskeda pa un kombinashin nobo di elementonan kurasoleño ku un zonido modèrno, uzando elektrónika i muestra. Último añanan Izaline a skor ku basta un par di hit number 1 Den Karibe. Aktualmente Izaline ta presentando algún di e último presentashonnan di su programashon di teater musikal Latin Diva na Hulanda. Den kabamentu di aña tin un cd planiá den koperashon ku Ed Verhoef i Angelo Verploegen.


text:
Morto den tráfiko
WILLEMSTAD, Curacao — Djadumingu 28 di yüni alrededor di 3’or di atardi Sentral di Polis a risibí notifikashon di un aksidente di tráfiko ku a tuma lugá riba Ser’i Loraweg.
For di un investigashon preliminar a sali na kla ku un outo di famia ku tabata kore riba e kaya menshoná den direkshon di Sta Rosa, tabata kore ku un velosidat hopi haltu i den un bògt e shofùr a pèrdè kòntròl riba su vehíkulo i bai resultá riba man kontrali.
Nèt na e momentu ei un otro vehíkulo tabata aserká for di e otro direkshon, ku konsekuensha ku e dos outonan aki a dal. E dama ku tabata sintá patras den e vehíkulo ku a okashoná e aksidente, a sufri herida serio na kabes i garganta.
Dòkter di polis ku a presentá na e sitio, a konstatá morto di e dama aki, ku yama Rosany Arias Medina, nasé na Republika Dominicana dia 31 di mart 1979.
Ambulans a transportá shofùr di ambos vehíkulo i un otro okupante pa poli pa tratamentu médiko.
Ta trata di e di 9 morto den tráfiko. Investigashon den e kaso aki ta kontinuá.
Foto pa Strealuz – Notisia 360 i Loesje (Front foto)
###
Detenshon pa maltrato
WILLEMSTAD, Curacao — Djadumingu 28 di yüni alrededor di 16.00’or di atardi Sentral di Polis a risibí notifikashon di un problema ku tabatin na un snèk den Sta Maria.
Na yegada di e unidat, a konstatá un agente polisial na sivil ku un heridá okashoná pa un bòter na su kabes. For di investigashon a sali na kla ku debí na un problema bieu, a surgi un diskushon entre e agente i dos hòmber.
Na dado momentu un di e hòmbernan a kue un bòter i manda esaki riba e polis, ku a alkansá esaki na su kabes i herid’é.
A transportá e víktima pa poli unda el a risibí tratamentu médiko. Alrededor di 16.10’or a detené e hòmber J.M.B. nasé na Kòrsou di 48 aña di edat en konekshon ku maltrato ku arma.
A present’é dilanti di un fiskal ouksiliar, ku a ordená su enkarselamentu pa mas investigashon.


text:
The content originally appeared on: Diario
ORANJESTAD (AAN) — Den cuadro di e celebracion di e di 5 aña di existencia di Aruba Art Fair, ArtisA ta destaca tur su eventonan, den un magno siman di Arte, ART WEEK.
ARTWEEK, ta un siman di eventonan di arte, conocimento, educacion, moda combina cu arte culinario, exposicion, fotografia, cine, musica, un experiencia inolvidable.
Durante un siman cu ta inicia October 31, Halloween, Promenade ta transforma su mes den un museo di arte cayehero, vibrante y latente.
November 1, 2022: Muralistanan local y Internacional lo duna workshop na e comunidad pa asina instrui e posibilidad di traha cu diferente sorto di pintura y tecnica di arte di traha muralnan. Algo sumamente interesante.
November 2, 2022, ART FASHION, e cayanan ta luci un cambio total, na unda e pasarela ta un pintura bibo riba caya, yamativo y colorido desplegando e tema Climate Change.
Mas di 12 diseñador local y Internacional, entre otro Elisa Lejeuz lo trece creacionnan unico cu e tema Climate Change den nan presentacion.
“Mala Mucha” ta un di e invitadonan di Bonairo, cu lo ta un sorpresa grandi combinando canto, baile y moda.
Clint y Clayten di Curacao lo yama atencion pa Climate Change den Wild Fires, na unda colornan lo forma un fusion deslumbrante .
Sin laga afo, Atelier Dore, di Surinam, celebrando nan di 100 aniversario den e mundo di joya unico y vislumbrante, lo desplega 10 pieza exclusivo riba e tema aki.
Club di Movimento, celebrando su di 25 aña di Baile, lo representa RONZZIO Designs den e opening cu lo ta unico y explosivo. No lagando atras e creacion fantastico di Jhon Freddy Montoya di Departamento di Cultura, cu tur aña ta destaca enormemente.
Algun cas di Moda lo trece nan creacionnan moderno y yamativo pa cu e tematica aki. E cas di moda grandinan aki ta conoci mundialmente pa nan preocupacion y participacion den Climate Change.
Pa continua cu e fabuloso siman di arte , Aruba lo duna e bonbini na mas di 15 muralista local y Internacional cu lo cambia e cara di San Nicolas, enfatisando cu enberdad Aruba ta e Art Capital of the Caribbean.
Pa loke ta e arte di Mozaik, a scoge pa e trapinan di Rodgers Beach wordo traha den un fabuloso obra di arte door di Artista Chileno residencia na Alemania Isidora Lopez Paz en conhunto cu e mas grandinan di Aruba.
Divi Divi Resorts lo transforma, durante e siman di Arte, un casbashi den un restaurant artistico, cu un experiencia culinario exotico, den man di un chef invita for di Hulanda.
Culminando e Artweek, Aruba Art Fair lo tuma lugar November 4.5.6, 2022, cu ta percibi di ta un explosion di Arte na unda mas cu 150 artista local y Internacional lo exhibi nan creacionnan.
Musica y baile den forma artistico di diferente scol di Aruba.
Tur e eventonan ta wordo hasi posible dor di patrocinio di Prins Bernard Cultuuronds Caribe, Unoca Aruba y Mondriaan Fonds Nederland. Un danki special ta bay na Departamento di Cultura cu semper ta e forza tras di e evento aki.
galleryAruba Art Fair lo tuma lugar e dianan 4, 5 y 6 di November y lo ta un explosion di eventonan fabuloso/gallery


text:
ORANJESTAD-Aruba pa di 4 aña consecutivo tabata e pais anfitrion pa e conferencia anual “German-Caribbean Energy Conference” cu a tuma lugar 15 di November 2022. Durante e conferencia aki, Prome Minister Evelyn Wever-Croes tabata tin e oportunidad pa hiba palabra extendiendo asina un cordial bon bini na esnan presente y gradiciendo e organisadonan pa a scoge pais Aruba un biaha mas como anfitrion di e conferencia aki.
Durante su discurso, Prome Minister a splica cu energia renobabel y energia eficas ta topiconan hopi importante pa e islanan den Caribe, incluyendo Aruba. Mundialmente e topiconan aki tambe ta hayando hopi atencion den e contexto di cambio di clima. Pa e “Small Island Development States” (SIDS) rond mundo, cambio di clima ta sumamente importante mirando e daño cu esaki por ocasiona. Specialmente islanan den Caribe cu ta depende di e sector turistico, ta vulnerabel na cambio di clima, ya cu un horcan por caba cu mas cu e “GDP” anual di un pais manera Aruba. Pa e motibo aki, e miho opcion ta pa evita e impacto negativo di cambio di clima por completo.
Prome Minister a indica cu Aruba mescos cu e otro islanan SIDS, a reconoce cu e dependencia riba “fossil fuels” cu ta conoci pa fluctua di prijs constantemente, ta trece incertidumbre den loke ta costo di bida y crecemento economico. Esaki a conduci Aruba na cuminsa cana e caminda pa reduci emision di carbon.
E proceso aki a cuminsa prome cu 2009 na unda Gobierno hunto cu e companianan di utilidad a bin cu un plan strategico cu e obhetivo di reduci e consumo di HFO y emision di carbon. Lastimamente e plan aki no a wordo realisa, pero na momento cu a bin un cambio den mandato di gobierno, stakeholdersnan a aserca Gobierno y urgi pa hunto bin cu un plan mas realistico. Gabinete Wever-Croes tin como prioridad riba agenda pa re-evalua e inversionnan haci te cu awor y reforma e vision energetico pa Aruba.
Pa Aruba ta importante durante e transicion energetico, pa enfoca riba e ser humano y pa ta alinea cu e Metanan di Desaroyo Sostenibel di Nacionnan Uni (SDG’s). Pa e sector energetico esaki tambe ta importante en bista cu energia ta hunga un papel importante pa loke ta trata costo di bida di e ciudadanonan.
“Aruba ta comprometi pa sigui traha contra e efectonan di cambio di clima. Tur cambio ta cuminsa di paden, pero ta solamente si tur isla y nacion para hunto, nos lo por gana e bataya contra cambio di clima”, Prome Minister a expresa.


text:
ORANJESTAD: Diabuebs mainta durante conferencia di Prensa di IBISA a anuncia cu dia 6 di november binidero Biking Squad Aruba ta organisa nan prome “Awareness Cycling Ride”. E idea pa e proyecto di conscientisacion “Awareness Cycling Ride” a nace door cu lamentablemente e ultimo tempo tin hopi accidente ta sosode cu ciclistanan riba caminda. Un otro problematica cu e ciclistanan topa ta cachonan los pafor di cura cu ta ataca y morde e ciclistanan causando daño tanto fiscamente como material.
E meta di e “Awareness Cycling Ride” ta pa conscientisa automobilistanan como tambe e ciclistanan ora nan ta uza caminda pa ambos ta consciente di nan siguridad y pa duna otro respet. Un otro meta di e proyecto ta pa conscientisa esnan cu tin cacho los pafor di cura pa tene e cachonan den cura. E “Awareness Cycling Ride” ta tuma luga dia 6 di november proximo saliendo pa 6’or y mey di mainta for di ex-Bushiri Hotel bay direccion San Nicolas y finalisa na ex-Bushiri Hotel. Un total di 500 ciclista ta participa den careda di 50 km.
Minister Endy Croes agrega cu algun luna atras den un reunion cu sr. Rubert Paesch, lider di Biking Squad Aruba a trece dilanti e inkietud y preocupacionnan di e ciclistanan y mesora a contact IBISA y hunto a traha riba e “Awareness Cycling Ride”. Minister Endy Croes a enfatisa cu e ta apoya eventonan asina cu ta conscientisa pueblo alabes ta pidi cooperacion di tur automobilista pa tene cuenta cu e mainta aki y baha velocidad.


text:
RBI Curaçao Softball i Curaçao Little League Softball (CLLS) ta orguyoso di por anunsiá inisio di kampionato pa hóbennan di 14-18 aña. Despues di basta interkambio di pensamentu kon pa hinka un kampionato asina aki den otro a yega na un akuerdo.
Dirigentenan di tantu Curaçao Baseball Development Foundation (CBDF) bou di kual RBI Curaçao ta kai i Curaçao Little League Softball ta kere ku sin duda esaki lo kontribuà na desaroyo positivo pa nos sòftbolistanan femenino den grupo di edat aki.
E último dos añanan (2018 i 2019) RBI Curaçao a partisipá den torneo regional di RBI Baseball ku ta kai direktamente bou di MLB. E ofisina sentral di RBI ta sumamente kontentu ku e partisipashon di Kòrsou den e torneo i asta den 2018 a logra yega Serie Mundial. Semper e pregunta ta surgi ki dia Kòrsou ta presentá ku un ekipo di RBI Softball. Kada bes esaki ta bira mas insistente di parti di RBI i porfin por bisa ku e aña aki esaki ta bira un realidat. Manera ta konosà RBI ta kai bou di Curaçao Baseball Development Foundation (CBDF) ku ya tin 5 aña ta organisá e torneo di RBI pa Kòrsou. E akuerdo ta pa organisá un kampionato di 12 wega pa e hóbennan di 14 pa 18 aña ku aktualmente no tin temporada pa hunga aden i ku no ta biaha pa eksterior ku selekshon. Manera ta konosà Liga Soraida Juliana a kuminsá fin di siman tras di lomba i ta bai te ku e edat di 14 aña.
Supervishon di e torneo lo kai bou di un komishon presidà pa presidente, Sr. Cijntje. Fundashon pa Nan lo ta enkargá ku e parti organisatorio manera ta e kaso ku baseball i tin amplio eksperensia kaba ku esaki. Un total di 4 organisashon lo partisipá na e torneo aki di 3 siman. Ta trata aki di Braves, Red Sox, White Sox i Tigers. 64 hóben lo partisipá den e torneo i na final e ekipo ku mihó rèkert ta sali kampion. E ekiponan ta konsistà di hungadónan di diferente organisashon di CLL i huntu ta forma e ekiponan. Durante e tres fin di siman kuminsando djasabra 7 di mart kada ekipo lo hunga dos wega riba e fecha aki i dos wega riba djadumingu pa asina kompletá e 12 wega nan. Tur e weganan lo tuma lugá na Post 6 for di 9or di mainta.
Kada ekipo lo konsistà di 16 hungadó i 3 coach i lo ta di tres organisashon di CLLS, Sta. Rosa, Buena Vista i Souax. E organisashonnan aki ta afiliá tambe na Curaçao Softball Bond (CSB). Despues di kampionato lo forma un selekshon di hóbennan di 14-18 aña ku lo kompetà den e torneo regional na Vero Beach. E selekshon lo konsistà di 15 hungadó, 3 coach i 1 delegado.Curaçao Baseball Development Foundation (CBDF) lo patrosiná a kampionato i tambe e biahe di selekshon pa Vero Beach. RBI Curaçao Softball i Curaçao Little League Softball ta premirá un promé kampionato eksitoso.


text:
ORANJESTAD, Aruba: AHATA a organisa un seminario pa tur su miembronan unda cu nan a ofrece 4 diferente presentacion di topiconan hopi interesante y actual.
KIA a ofrece un presentacion con pa rehabilita presonan, mientras cu Aeropuerto Reina Beatrix a bin cu un presentacion tocante expansion di aeropuerto, ATA a trece dilanti e diferente proyecto cu nan a traha y nan ta trahando riba dje como Destination Management y Rampen Bureau a duna un presentacion tocante relacion entre industria di turismo y structura nacional di emergencia.
Miembro di directiva di AHATA, Paul Gielen, a haya cu e seminario a bay bon unda cu tabatin 4 presentacion y hopi di e topiconan tabatin di haber turismo. AHATA tabata busca tambe pe banda di miembresia pa asina nan por haya informacion cu ta yuda nan den nan negoshi. “E idea ta cu pa cada 3 luna tin un programa. Nos ta scucha di nos miembronan cu si ta algo cu nan kier manera mas training, informacion over di turismo, etc. y a base di esey nos ta pone hunto e seminario aki cada 3 luna”, Paul Gielen a expresa.
Prome cos cu hoteleronan ta pensa riba dje ta e siguridad pa nan clientenan y KIA kier trece hende bek den sociedad. Paul Gielen a expresa cu hotelnan of empresanan tambe kier pa esey pasa y si nan por yuda combati y preveni, KIA por conta cu nan.
Sales manager KLM di Aruba, Corsou y Boneiro, Danilo de Freytas, tabata presente na e presentacion di AHATA di cual tabata bon pa tur hende sa riba e “updates” pe plannan cu tin pa upgrade Aruba su producto y Danilo de Freytas a haya cu esaki tabata uno hopi interesante. E parti cu mas a hala e atencion di Danilo de Freytas tabata e parti di e plannan cu tin pa mehora e servicio, bin cu mas gates, pa bin cu mas aerolinea y pa asina por atende cu mas pasahero.
E problema cu semper tin ta cu si hisa e gastonan, hopi hende ta bira mas sensitivo cu prijs. “Si hisa e gastonan atrobe esey ta yega na un momento cu bo por “out price” bo mes. Awendia bo mester hopi cauteloso cu esey”, Danilo de Freytas a expresa. Pa aerolinea e mehoracion lo bay ta mas enfoca riba e mercado Americano. Pa loke ta e prijs di tax mester subi e lo conta pa tur aerolinea, esnan cu ta bula pa Europa, Caribe, Sur America y etc. Danilo de Freytas a expresa.
E presentacion di AHATA tabata hopi bon y informativo, Adelita Erasmus di Diamonds International a expresa. E cambio cu lo bin pa Diamonds International lo ta hopi bon, pasobra e temporada slow ta drentando. Diamonds International ta traha hopi cu crucero un of dos biaha pa siman.


text:
ORANJESTAD – Esaki tabata e mensahe cu otro candidato hoben di AVP Michael Lampe a expresa diabierna ultimo na momento cu Green Square a habri oficialmente como e area unda hobennan por acudi cerca e candidatonan hoben di AVP. Eynan diferente actividad ta bay tuma luga den e temporada di campaña.
Diabierna anochi Lampe a cuminsa su discurso bisando: “Awe nochi mi no a subi scenario pa canta pero awe mi ta aki cu boso pa para pa boso deseonan.” El a corda cu ta casi un siman pasa cu el a wordo lansa y den e siman cu a transcuri, e no por catalog’e otro cu un siman yena cu emocion, yena cu positivismo, yena cu energia “pa para cu boso p’asina nos sigui bay dilanti”.
Michael Lampe ta conoci como un persona cu ta traha riba tereno di cultura y p’e cultura y educacion ta un base fuerte pa progreso y un cultura bibo ta un cultura cu ta keda educa y innova su mes. “Nos isla Aruba constantemente tin cu keda innova, no solamente atrabes di tecnologia, pero tambe con nos ta pensa, e manera con nos ta educa nos mes y con nos ta crece den bida. Awenochi nos ta para aki hunto, y mi ta sumamente contento pa wak cuanto talento ta subi escenario awe nochi. Un diversidad, rikesa cu ta aporta na nos cultura musical. Riba Aruba nos tin hopi talento y creatividad, profesionalnan hoben cu tin e espirito bibo y futuro ta biba den nan. Pesey nos kier ta hunto, sigui padilanti cu e progreso, crea oportunidad p’asina nos tur por bay dilanti.”
El a recorda cu tempo cu e tabata bay scol, e ta subi un bus for di Savaneta pa San Nicolas y awo e ta realisa cu esey tabata e bus di progreso, e transporte pa su futuro, pa su educacion. “Awe ami cu mi team a traha duro. Eytras tin un bus traha cu no tabata wordo uza y awo el a haya un destinacion nobo. Un destinacion pa innova y educa nos cultura. No solamente e ta bay ta mi oficina, pues cualkier momento boso por pasa aki y nos lo tey den e bus. Pero tambe e ta un luga unda despues di awe nos tur por bini hunto, combersa y inspira otro. Pesey mes Aruba awe oficialmente nos ta habri e Green Square y riba dje e bus di progreso.”
Pa finalisa su discurso, el a bisa un biaha mas cu e ta para banda di e ciudadanonan di Aruba “paso nos sa cu para hunto, cu nos diferencianan, cu nos deseonan, cu nos soñonan, cu nos amor, cu nos partido AVP, nos ta uni y cla pa sigui cu e progreso di nos pais. Pesey mes mi kier a bisa awe, ami ta Aruba, abo ta Aruba y hunto nos ta Aruba. Hunto nos ta AVP. Green Square. Berd’e ta.”


text:
Segun CBS (Ofisina Sentral pa Estadístika) no ménos ku 83,1 % di habitante di Wishi ta eksperensiá molèster di holó stinki (aña 2011). Tipo di eksperensia asina ta ilustrá kuantu molèster hende bibá bou di huma produsí riba tereno di Isla ta eksperensiá pa hopi aña kaba. Esaki ni opstante ku SMOC ta duna gobièrnu di Kòrsou i refineria Isla konseho medioambiental-ekonómiko grátis ya for di 2001, netamente pa baha polushon (mira e gráfika te abou). Sin resultado. Pió ainda, e situashon ta sali mas i mas for di man. Pa ilustrá e opinion akí:
- Despues di añanan di urgensha di parti di SMOC, gobièrnu di Kòrsou a primintí hues (fin di 2015) di kuminsá un investigashon grandi i elaborá di salubridat. E promesa akí a keda sin progreso te ainda, ni opstante palabra bunita di minister di defensa hulandes Hennis-Plasschaert den korant Trouw (22 di mart 2014)
- Akshon públiko pa rekoudá firma i denunsia na MP pa motibu di peliger di asbèst, organisá pa Fundashon Promové Derecho Humano Curaçao
- E kaso Andante ku prosesamentu di asfalt
- Dia 12 di aprel 2016 Vigilante a logra di saka potrèt di kimamentu na Isla
Fuente: Vigilante
P’esei dia 9 ku 10 di febrüari 2016 den Amigoe ku Antilliaans Dagblad SMOC a roga miembronan di parlamento pa presentá un moshon pa ‘mantené Isla instantemente na su promesanan di mameho’. Lamentablemente, niun di nan no a kumpli ku e petishon, pasobra niun representatnte di pueblo no ta tuma responsabilidat pa ku tereno di Isla.
Riba dia 16 di febrüari parlamento hulandes a tuma diferente moshon tokante di Isla, di kua esun mas importante tabata e konstatashon di malmaneho i violashon struktural di derecho humano (di habitantenan bou di huma). Den e moshon akí ta pleita ku denter di tres luna mester mengua maksimalmente e emishon. Ni esei no a tuma lugá, asina e promé midimentunan na altura di Beth Chaim a mustra pa e periodo yanüari/aprel 2016 (mira e gráfika akibou). E normanan di WHO pa dióksido di suafel (SO2) a wòrdu surpasá tantu biaha (promedio di 10 minüt = 500 ug/m3; promedio di 24 ora = 20 ug/m3). Tambe tin hopi skor di mas ku 80 ug/m3 (mikrogram pa meter kúbiko), esta: e norma masha lali ku hues a pone pa Isla no surpasá (antó ta promedio pa aña). Mira spesialmente kuantu biaha ta surpasá 500 ug/m3 despues di 16 di febrüari!* No ta niun sorpresa ku den e lunanan pasá SMOC a risibí hopi keho di siudadanonan bou di huma. Situashon di bida manera esaki ta konfliktivo ku Deklarashon Universal di Derecho Humano (art.25), Tratado Europeo pa Derecho Humano (art 2, 8 ku 10) i Tratado Internashonal pa Derecho di Mucha (art 24 ku 29). Bahamentu di emishon kompará ku 16 di febrüari? Ni di kapotero! E violashon struktural di derecho humano ta sigui, ma tin ku para. Esei por sosodé ku rekonosementu polítiko ku garantia di derecho humano ta un asuntu di Reino. E rekonosementu akí SMOC ta spera djis akí, pasobra e tres lunanan di parlamento hulandes a pasa dia bieu, pero e emishon tóksiko pa medioambiente ainda no, ni e violashon di derecho humano.
* Mas informashon pa e amantenan
Kalke nivel pa dióksido di suafel (SO2) ta wòrdu presentá na www.luchtmetingencuracao.org na mikrogram pa meter kúbiko (ug/m3 òf mcg/m3). Por rekalkulá esaki pa SO2 na ppb si partié pa 2,66. P’esei e norma di WHO di 500 ug/m3 por wòrdu ekspresá na e siguiente manera:
Nivel di SO2 = 500/2,66 = 188 ppb
Riba e wèpsait Air Quality Index (AQI) di US Environmental Protection Agency por yena e ora ei e produkto 188. Komo siudadano bo por haña un skor di AQI ku su konseho di salubridat. Ora bo yena riba e sait di AQI pa e materia konserní, den e kaso akí SO2, e 188, e resultado di AQI ta 152. Esaki ta nifiká den palabra komun: insaludabel. Ta konsehá mucha, pashènt di asma, rosea kòrtiku i hende ku keho di pulmon o kurason, pa no sali kas, ni habri bentana. Anto -banda di SO2 tambe ta emití un kantidat mas di otro materia ku ta molestia salubridat for di e tereno di Isla.


text:
Maybelline Arends-Croes, un di Aruba su ciudadanonan di mas legendario lo ricibi un homenahe dia 30 di november proximo durante e entrega di Premio nacional Crioyo di Oro.
Nos por corda con aña pasa, Jossy Brokke tabata e prome pa ricibi e premio prestigioso aki durante un concierto sold-out, cual e aña aki ta premira di sigui e mesun rumbo.
Motibonan cu e aña aki Maybelline lo ta esun pa ricibi e premio nacional y homenahe aki ta hopi. Banda di e hecho cu un cantidad grandi di publico general a nomina Maybelline como e proximo Crioyo di Oro, semper Maybelline tabata un maestra di musica masha keri y un artista excepcional cu tabata tin e formula perfecto pa lanta e mihor emocionnan den e ser humano.
Semper e tabata sa perfectamente con pa inspira, motiva y empodera nos comunidad cu e mihor cancionnan y letranan. Specialmente e miles di mucha y hobennan cu a haya les y a wordo impacta y influencia di e mihor forma posibel door di Maybelline. Awe, hopi di nan ta lidernan ehemplar den nos comunidad cu tin un aprecio y stimacion grandi pa nan maestra di canto y musica. Maybelline su dedicacion na trabao voluntario tambe ta impresionante y admirabel. Tur esaki, sigur lo haci cu e anochi di gala aki lo bay ta uno completamente bendi for di trempan.
Durante e anochi aki un elenco extraordinario di e mihor artistanan lo bini hunto pa rindi honor na e legendario local aki durante un produccion musical espectacular.
Nombernan cu nos por menciona ta entre otro Cesar Olarte, Grupo Melange, Rocco Franken, Gloria Vega, Rachel Kraaijvanger, Erika Giel, Edjean Semeleer y varios sorpresa musical grandi cu a wordo prepara pa deleite di Maybelline y e publico presente.
Mas carchi a wordo hiba na Cas di Cultura durante fin di siman y ta obtenibel durante oranan di trabao. Tambe por comunica a traves di telefoon 569-5442 cu Fundacion Go Cultura pa reservacion y entrega.
Fundacion Go Cultura ta gradici tur persona cu a uni nan mes na e proyecto aki y ta trahando duro hunto cu nos fundacion pa Premio nacional Crioyo di Oro por ta un exito rotundo.
Gradicimento na miembronan di prensa cu ta brindando sosten valioso na e homenahe aki y pa comparti e noticia continuamente cu nos comunidad.
Danki tambe na Ministerio di Cultura y Gobierno di Aruba, Departamento di Cultura, UNOCA, Prins Bernhard Cultuurfonds Caribisch Gebied, SETAR, ClickPrint, Aruba Airport Authority y Artopia pa e aliansa y sosten valioso.
Cumpra bo carchi y sigura bo entrada pa e anochi historico aki dedica na Maybelline Arends-Croes. Un otro anochi grandioso y exitoso.


text:
Heart & Lung Quality Center ta un poliklínika privá prominente, kontemporáneo i outosufisiente pa Kòrsou i e islanan den serkania, digitalisá i outomatisá, ku ta ofresé su servisionan na pashènt for di 16 aña ku tin òf probablemente tin un problema na kurason i/o pulmon.
Trahadornan di HLQC ta primintí di ta:
Pashènt, kliente i koleganan por spera ku nos por konsehá nan i aktua sigun konsenshi a base di nos konosementu i eksperensha propio, relashoná ku petishonnan tokante nan estado físiko i e tèstnan ku nos klínika ta ofresé. Nos konseho i/òf akshon tin ku trese satisfakshon optimal serka pashènt, kliente i koleganan.
Pashènt, kliente i koleganan por spera ku nos ta ehekutá nos tareanan adekuá i kuidadoso, tumando e responsibilidatnan mutuo na kuenta. Semper nos lo konsehá i aktua franko i honesto.
Pashènt, kliente i koléganan por spera un bonbiní kordial di nos. Ku tur servisionan di kuido ta keda ofresé ku rèspèt pa balornan i preferenshanan i mas posibel realisá ku konsentimentu informá di e personanan konserní i ku mantenshon di integridat físiko i mental.
Pashènt, kliente i koleganan por spera ku nunka lo violá e konfiansa duná na nos. Nos ta tene nos na akuerdonan realisá i promesanan hasí.
Pashènt, kliente i koleganan por spera ku nos lo aktua inovativo i transformativo na moda ku físikamente i mentalmente nan lo benefisiá for di esaki.
Pashènt, kliente i koleganan por spera ku nos ta dediká nos mes kompletamente pa kontribuí aktivo den nos afan kontinuo pa yega na un organisashon di kuido ekselente.
Pashènt, kliente i koleganan por spera ku nos tin empatia. Nos ta mustra un kordialidat apropiá pa situashonnan ku e personanan konserní a haña na mes aden i pa sintimentunan ekspresá dor di nan.


text:
Cuminsando dialuna 14 di november 2022, Oficina Central di Estadistica (CBS), conhuntamente cu Departamento di Labor y Investigacion (DAO) lo ehecuta e Encuesta di Forsa Laboral November 2022 (EFL November 2022). E encuesta aki tin como meta pa forma un imagen actual y completo di e mercado laboral di Aruba. Pa medio di e informacion compila lo determina, entre otro, e cifra di empleo y desempleo na Aruba. E informacion aki, den conhunto cu datonan colecta durante di e añanan anterior, ta wordo usa pa señala tendencianan riba nos mercado laboral y alabes ta yuda gobernantenan y empresarionan refina y mehora nan maneho pa cu e mercado laboral di Aruba.
E EFL November 2022 lo wordo haci digitalmente y telefonicamente. Hogarnan cu a participa na Censo 2020 y na e EFL Juni 2022 lo wordo acerca pa participa na e EFL November 2022. E hogarnan aki lo ricibi sea un yamada pa haci un entrevista of un e-mail cu lo contene mas informacion di e encuesta como tambe un link pa por yena e cuestionario online.
E cuestionario ta contene preguntanan basico pa tur persona den e hogar, pero preguntanan relata na e mercado laboral solamente ta wordo puntra na esnan di 15 aña bay ariba ya cu segun principionan di e Organisacion Internacional di Labor (ILO) personanan 15 aña bay ariba ta wordo considera como parti di e forsa laboral di un pais.
Mester enfatisa cu e ta sumamente importante pa tur persona di 15 aña of mas cu wordo aserca pa yena e cuestionario di e EFL November 2022 pa medio di un e-mail of via telefoon, coopera pa yena e cuestionario completo.
Durante e periodo di ehecucion di e EFL November 2022 lo tin un team disponibel na CBS pa contesta cualkier pregunta of inquietud via telefon of e-mail y pa asisti cu e yenamento di e cuestionario online. E team ta disponibel di dialuna pa diabierna for di 8:00am pa 12:00pm y di 2:00pm pa 8:00pm, y tambe den weekend for di 12:00pm pa 06:00pm. Por tuma contacto via di e siguiente number di telefon: 524 7433 (puntra pa e team di EFL November 2022). Tambe por manda un e-mail na LFS2021@cbs.aw pa cualkier pregunta of pa solicita pa un cita pa yena e cuestionario via telefon.
Nos ta gradici cada persona di antemano pa nan participacion na e EFL November 2022. Pa mas informacion di e EFL November 2022, por tuma contacto libremente cu e team di investigacion na CBS entrante 14 di november na number di telefon 524 7433 (puntra pa e team di EFL November 2022) of por manda un e-mail na: LFS2021@cbs.aw


text:
Sr. Mitchell Ho-Asjoe, di Grupo Ta Basta ta bin dilanti mirando cu nan a manda un carta parlamento pero no a haya ningun reaccion, tambe nada no a keda concreto despues di e manifiesto di 3 di july caminda 12.000 hende a firma pa para pa derecho di muchanan y disgusta di con gobierno ta maneha e problema aki.
“Algo cu nan a bisa cu den 6 minuut, pero no a cumpli cu nan promesa. Nan no a tuma contact cu nos, nan a pone Social Crisis plan pa papia cu nos pero nos kier papia cu e director di circo”, el a bisa.
Awo cu no tin un gobierno, sr. Ho-Asjoe ta bisa awo tur politico ta core campaña sin pensa riba e futuro di e muchanan. Di parti di Grupo Ta Basta, nan lo sigui e lucha te ora cu nan wak resultado.
E ta bisa cu gobierno a sali lagando responsabilidadnan, e ta spera cu pueblo ta consciente pa ken nan ta bay vota pa e futuro gobernante di pais Aruba y pa wak con ta bay trata cu e COHO pa yega na un solucion na dje.
“Vota consciente, vota pa e persona cu lo bay lucha pa e meta aki. No laga nan gaña boso coy kens. Sigui dilanti y nos ta keda trece e tema aki dilanti, awo cu nos tin un revista archiva di e sucedido di dia 3 july ‘the day Aruba wore black’.
Den e buki tin e documentacion di kico tur pasa dia 3 july 2020, caminda tin potret emocional y tur persona cu asisti yena cu emocion. Caminda a recolecta 12.000 firma di persona cu ta sigui lucha pa abuso di mucha.


text:
Un persona cu sinta ocho ora pa dia tin 40% mas chens di muri tempran. Wak television ta haci ainda mas daño. Tres ora di television ta ekivalente na ocho ora di sinta. Es mas, haci mey ora di deporte tur dia no ta suficiente pa combati e daño cu sinta ta haci na nos curpa.
Sinta ta mata
Mey ora di cana, core, traha den cura of den cushina no ta suficiente, mientras cu esaki keto bay ta conta como e norma pa movecion diario. E realidad ta pinta scur: pa compensa pa ocho ora di sinta, bo mester move por lo menos ún ora pa dia. Hasta si bo acumula e ocho ora di sinta door di sinta na varios momento di dia, por ehempel cuater ora mainta y cuater ora anochi, e consecuencia ta keda mesun cos. Esaki ta conclusion di un estudio di largo plazo bou casi 8.000 Americano di 45 of mas aña di edad cu recien a keda publica den Annals of Internal Medicine.
Na Aruba nos ta sinta hopi. Mas y mas trabou ta tuma luga den oficina. Despues di trabou nos ta bay cas sinta den auto of bus. Y ora nos yega cas nos ta sinta (y hopi ta come) tras di television. Mescos ta conta pa Hulanda, caminda un adulto ta sinta 9 ora pa dia y hobennan hasta mas cu 10 ora pa dia.
Sinta ta mata
Mey ora di cana, core, traha den cura of den cushina no ta suficiente, mientras cu esaki keto bay ta conta como e norma pa movecion diario. E realidad ta pinta scur: pa compensa pa ocho ora di sinta, bo mester move por lo menos ún ora pa dia. Hasta si bo acumula e ocho ora di sinta door di sinta na varios momento di dia, por ehempel cuater ora mainta y cuater ora anochi, e consecuencia ta keda mesun cos. Esaki ta conclusion di un estudio di largo plazo bou casi 8.000 Americano di 45 of mas aña di edad cu recien a keda publica den Annals of Internal Medicine.
Na Aruba nos ta sinta hopi. Mas y mas trabou ta tuma luga den oficina. Despues di trabou nos ta bay cas sinta den auto of bus. Y ora nos yega cas nos ta sinta (y hopi ta come) tras di television. Mescos ta conta pa Hulanda, caminda un adulto ta sinta 9 ora pa dia y hobennan hasta mas cu 10 ora pa dia.
Un persona cu sinta ocho ora pa dia tin 40% mas chens di muri tempran. Wak television ta haci ainda mas daño. Tres ora di television ta ekivalente na ocho ora di sinta.
Con sinta dimas ta causa malesa
Hende cu sinta hopi tin mas riesgo di haya nan mes confronta cu entre otro diabetes, malesa di curason, depresion, dolor di lomba y cancer di pecho of prostaat. Tin mas o menos 35 malesa cronico cu desproporcionalmente ta afecta persona cu un estilo di bida di sinta hopi. Ora bo sinta hopi, e velocidad di bo metabolismo ta disminui. Ora esaki bira demasiado abou, menos sucu y vet ta wordo absorba den bo sanger y esaki por conduci na sobrepeso y diabetes.
Kiko bo por haci?
Mientras cu sinta dimas ta peligroso y por tin consecuencia fatal, haci compras, cushina of simplemente para riba bo pianan ya ta beneficioso pa bo metabolismo. Haci movecion intenso pa mey ora, manera core, ta keda necesario pero no ta suficiente; tene na cuenta cu bo mester keda den movecion henter dia. E recomendacion di e estudio ta concreto y simpel: cada mey ora, lanta y move pa algun minuut. Ni maske cuanto ehercicio bo haci, sinta pa periodonan largo ta hisa e riesgo cu bo lo muri mas lihe. P'esey keda den movecion ta e miho solucion.


text: ORANJESTAD: Diaranson mainta den un esfera ameno Minister Endy Croes a reuni cu directora di SKOA, sra. Anuesca Baly y sra. Jessica Maduro – Irausquin, unda a toca diferente temanan di enseñansa, como tambe temanan cu tin mester di atencion e.o. SKOA werkster. A dialoga riba diferente otro preocupacionnan cu SKOA tin. Minister Endy Croes a indica cu e tabata un bon reunion a duna atencion y oido na e inkietudnan di SKOA, unda cu hunto lo traha riba esakinan. E mandatario di Enseñansa a compromete cu lo pone profesionalnan na mesa pa hunto surpasa e inkietudnan y continua pa dilanti. Enseñansa ta hopi importante pa pais Aruba. Minister Endy Croes y directora di SKOA, sra. Baly a sali contento di e reunion.


text:
Dia Mundial di Oceano 2022; dicon nos mester pone enfasis riba e meta di proteccion 30X30
Pa crea un oceano saludabel, unda bida marino ta abundante, ta esencial pa 30% di nos planeta su tera, awa y oceano ta protegi pa 2030. Tur aña dia 8 di juni, Nacionnan Uni ta celebra e Dia Mundial di Oceano rond mundo. Nacionnan Uni ta coordina e eventonan rond di e tema aki pa medio di su division encarga cu asuntonan legal di oceano y lamanan (Office of Legal Affairs United Nations). Locual nos tin aki na Aruba ta nos Parke Nacional Aruba, cu ta maneha desde 2018 e parke marino, cu ta apunta e areanan marino protegi bou di e ley Landsbesluit Parke Marino Aruba. E otro departamentonan, Directie Scheepvaart y Directie Natuur en Milieu (DNM), tambe ta encarga cu algun ley y ta conseha riba maneho sostenibel di e recurso asina importante cu ta celebra awe. Locual tur e leynan ta trata di prescribi, ta maneho y conscientisacion riba e tema di oceano y loke ta necesario pa preservacion y proteccion mihor cu nos oceano.
E tema di World Ocean Day pa e aña aki ta 30X30, pa asina eleva conscientisacion y aporta na un movimiento global di proteccion di 30% di e planeta pa 2030. Dicon a dicidi pa e accion aki? Cientificonan rond mundo a determina cu un oceano saludabel ta un parti crucial den e solucion pa e crisis climatico y perdida di biodiversidad. Cu apoyo di e paisnan pa e accion 30X30 di proteccion, nos ta duna sosten na locual ta mantene bida riba mundo. Actualmente, menos di 17% di mundo su teritorio y 8% di nos oceano ta protegi.
Na Aruba nos ta papia di 1.15 % teritorio di tera (areanan cubri pa matanan di mangel) ta protegi y e parti di lama ta 0.3% (source: dnm sdg dashboard on dnmaruba.org website). E metanan di desaroyo sostenibel a delinea unda nos mester yega. Aruba ta monitorea y ta sigui propone mas proteccion pa por alcansa e metanan di SDG #14 bida riba tera y SDG#15 bida bou lama.
Mundialmente, e movimiento 30X30 ta creciendo y mas y mas ta esnan envolvi cu e World Ocean Day network. Tin 90 pais caba involvi cu a compromete nan mes cu e meta di 30X30. Esaki lo yuda pa asina anticipa e decisionnan crucial na e United Nations Ocean Conference na Lisbon, Portugal fin di juni y United Nations Biodiversity Summit na China na september. E netwerk aki tambe ta motiva hobennan pa tuma accion. E netwerk ta promove un active Youth Advisory Counsil, Youth Initiative seccion y tambe e Global Youth Movement. Hobennan ta trece hopi idea innovativo y esaki tambe ta bisto riba e Plataforma di World Ocean Day 2022.
The Ocean Projects ta promove y coordina e eventonan rond di e Dia Mundial di Oceano desde 2002. E dia aki ta un celebracion anual cu ta boga pa conservacion di oceano henter aña. Nacionnan Uni a cuminsa reconoce e Dia Mundial di Oceano oficialmente na 2009. E celebracion di nos oceano ta conecta nos y ta trece hopi organisacion hunto. Na Aruba nos por pensa riba Turtugaruba, Aruba Marine Mammal Foundation, Lionfish Alliance, organisacionnan gubernamental, negoshinan, industria turistico y maritimo, sabuyadonan, nabegadonan, piscadonan, comunidadnan y individuonan cu stima lama y oceano.
DNM ta elogia tur e trabounan cu ta haci na nivel nacional, regional y internacional pa asina nos por sigui proteha e oceano. Por sigui tur locual ta pasa riba e Dia Mundial di Oceano 2022 riba e network social di World Ocean Day riba twitter, Insta, Facebook. DNM tambe ta comparti mayoria di e diseñonan cu ta promove conservacion di e recurso oceano y e ecosistemanan marino.
-
-
Archives
- August 2022
- July 2022
- June 2022
- May 2022
- April 2022
- March 2022
- February 2022
- November 2021
- October 2021
- September 2021
- July 2021
- June 2021
- May 2021
- April 2021
- March 2021
- February 2021
- July 2020
- June 2020
- August 2019
- July 2019
- June 2019
- May 2019
- April 2019
- March 2019
- February 2019
- January 2019
- October 2018
- September 2018
- August 2018
- July 2018
- January 2018


text: KRALENDIJK – Di parti di ABVO, USIBO a risibí e informashon ku tin un preokupashon reinante pa ku e intenshon di gobièrno di Boneiru den kuadro di reorganisashon di e aparato gubernamental ku lo bai un biaha mas na privatisá sierto servisionan di OLB. E maneho aki a keda hibá tambe den pasado i ku a resultá den lantamento di diferente kompanianan di gobièrnio, manera entre otro TELBO, TCB, SELIBON, BIA, BONLAB, WEB, ets. Un maneho asina lo tin konsekuensia pa e trahadónan nan posishon. I ta den e kuadro aki ku USIBO huntu ku ABVO ta planiando un mainta di informashon ku un oradó di órden ku amplio eksperensha i konosemento di e materia aki i spesialmente pa su konsekuensianan. Mas informashon tokante e mainta di informashon aki lo sigui. En todo kaso e intenshon ta pa invitá tur “stakeholders” na e mainta di informashon aki


text:
Awetardi pa mas o menos 6:30pm, famia di Reangelo Stamper a haya yamada di Venezuela, informando cu desde awe tardi nan ta cera na Venezuela. Guardia Nacional di Venezuela a detene nan y a coy nan boto “Rosalia”, un piñero di 30 pia, den beslag. Famia no ta sigur si nan tin abogado pero via canalnan diplomatico for di Aruba ta purbando pa libera nan bek. Parce cu husticia Venezolano ta acusa nan di a drenta Venezuela di forma ilegal.
Un rato pasa 24ora.com a bishita e famia na Mabon pa splica nos di e buelta nobo aki den henter e accion di buskeda cu a start awe mainta ora e tres amigonan a sali rumbo pa Colombia pa busca paradero di nan amigo Paulus Martijn. A menciona cu lo a haya indicacion cu e “satelite phone” ta activo na costa Colombiano. Ta riba e tip aki nan a dicidi di sali awe mainta, segun famia a conta nos awor ey. Pero te cu atardi no a haya comunicacion mas cu nan.
Awo ta resulta cu nan nunca no a yega Colombia. Nan a bay rumbo pa Castilletes, unda supuestamente lo a a localisa Pau Martijn awe mainta. Pero e trio lo a tuma e ruta via Venezuela. Famia na Aruba no sa si a detene nan na tera of riba lama. Nan a confirma na nan cu nan no tin abogado, pero awo ta canando e ruta diplomatico pa logra saca nan liber. Parce cu e trio di Aruba lo tabatin un carta di Gobierno di Aruba den nan poder den cual ta pidi cooperacion di autoridadnan pasobra Rosalia ta riba un mision di “Search & Rescue”.
E trio cu awo ta cera na Venezuela ta:
- Reangelo Stamper, di 32 aña, casa na Aruba y tin un yiu na Hulanda. Piscamento ta su pasion.
- Franklin Vos di 49 aña di edad
- Robert Laveist, un bon amigo di nan, casi ruman.


text:
ORANJESTAD (AAN): Un di e popular weganan di Lotto pa Deporte, esta Zodiac ta sigui produci ganadornan feliz. Bo ta djis escoge un number consistiendo di 4-cifra, y agrega un signo di zodiaco.
El a keda contento cu el a gana. Pesey riba Dialuna el a presenta na oficina di Lotto pa reclama su premio. Mesora aki a scan e serial-number di e ticket, y e computer a responde mesora cu e ticket ey a gana 12.500 Florin.
Inmediatamente e placa a wordo transferi electronicamente pa su cuenta di banco. E ticket ganador a wordo bendi na M&F Valero Essoville.